Материалы за Август 2015 года » Страница 8 » Табын\nСабыйҙарға ярҙам итәйек\n03 августа 2015 йыл | Йәмғиәт\nКрасноусол үҙәк район дауаханаһының балалар бүлегендә ауыр тормош хәлендә ҡалған 1 һәм 2 йәшлек сабыйҙар ята. Уларға кисекмәҫтән памперстар (2–3-сө үлсәм), еүеш салфеткалар кәрәк.\nХөрмәтле райондаштар, сабыйҙарға ҡулдан килгәнсә ярҙам итәйек. Кәрәкле әйберҙәрҙе район дауаханаһының балалар бүлегенә (телефон: 2-17-34) килтерергә.\nРайон хакимиәтенең опека һәм попечителлек секторы.\nПоездарға һәр саҡ юл асыҡ\nДонъялағы боронғо, иң ауыр һәм яуаплы, бер үк ваҡытта хәүефле һөнәрҙәрҙең береһе – тимер юлсы һөнәре. Күпме йөк, нисәмә кеше ғүмере өсөн яуаплылыҡ ята улар иңендә. Әммә нисек кенә ауыр булмаһын, ошо тармаҡ менән яҙмышын бәйләгән, тимер юлсы һөнәрен һайлап, уға ғүмере буйы тоғро ҡалған кешеләр бар. Куйбышев тимер юл селтәренең республика бүлексәһенә ҡараған Аҡкүл станцияһы эшселәрен бары тик ыңғай яҡтан телгә алалар. Ысынлап та, берҙәм, булдыҡлы, тәжрибәле эшселәре менән көслө был коллектив.\nАвгустың тәүге йәкшәмбеһендә Тимер юлсылар көнө билдәләнә. Тимер юлсыларҙың һөнәри байрамдары уңайынан Аҡкүл тимер юл станцияһы начальнигы Светлана Миңлегәрәй ҡыҙы Шәрәфетдиноваға мөрәжәғәт иттек. Һүҙ – уға:\n- Беҙҙең төп\nэшебеҙ– поездарҙың тотҡарлыҡһыҙ үтеүен тәьмин итеү, аварияларға юл ҡуймау. Иңебеҙгә 27 километр оҙонлоҡтағы юлдарҙы тейешле тәртиптә тотоу бурысы һалынған, кешеләр ғүмере һәм йөк составтарының хәүефһеҙлеге өсөн яуаплылыҡ йөкмәтелгән. Эш күләме әҙ булып, тимер юл транспортына ихтыяж кәмегәнлектән, станция хеҙмәттәре бер нисә айырым структур подразделениеға бүленеп эш итә. Һәр ҡайһыһының үҙ етәксеһе бар. Улар – электриктар (5 кеше), сигнализация ҡоролмалары механиктары (4-әү), ремонтсылар (2 бригада), - тип таныштырып үтте Светлана Миңлегәрәй ҡыҙы.\nӘйткәндәй, Светлана Шәрәфетдинова үҙе лә тимер юлы станцияһындағы эшкә 27 йыл ғүмерен бағышлап, шуның 4, 5 йылында етәкселек йөгөн тарта. Ул хеҙмәт юлын разъезд тауар-билет кассиры булып башлай (Ҡарлыман шәкәр заводынан Ырымбур өлкәһенең Мораҡтау станцияһына тиклем пассажир поезында билет һатып йөрөгән).\n- Илдә алып барылған ҡулайлаштырыу сәйәсәте беҙҙең тармаҡты ла урап үтмәне. Заманында Аҡкүл станцияһы аша күп кенә пассажир поездары үтеп, беҙҙә туҡтап китһә, станциябыҙ гөрләп торһа, хәҙер тик ҡала яны "Өфө-Стәрлетамаҡ” маршруты ғына ҡалды. Был поезд Өфөнән Стәрлетамаҡҡа көнөнә ике тапҡыр (иртәле-кисле) барып урай. Билет һатыу кассаһы ла ябылды, хәҙер Аҡкүл станцияһында пассажирҙарға билет алыу мөмкинлеге юҡ, улар вагонда һатыла. Станция вокзалы етемһерәп, буш тора хәҙер, әлбиттә, ул ташландыҡ хәлдә түгел, һәр саҡ тәртиптә, күркәмлеген юғалтмай. Аҡкүл аша үткән Өфө-Ташкент поезы иһә туҡтап та тормай.\nШуныһын билдәләп үтергә кәрәк, Аҡкүл станцияһы базаһында яңы предприятие – "Регион–Ресурс” ЯСЙ-е эшләй башланы. Был йәмғиәт вагондарға йөктәр, шул иҫәптән хәүефлеләрен тейәү-бушатыу менән шөғөлләнә.\n2015 йылдың 6 айында улар тарафынан 357 вагон бушатылһа, 4 вагон тейәп оҙатылған. Был предприятие ярҙамында тәүгеһенән беҙҙә вагондарҙы тейәү эштәре башҡарылыуы һөйөнөслө күренеш, әлбиттә.\nТимер юлсы тигән ауыр, яуаплы һәм хәүефле һөнәр артында барлыҡ коллективтың ныҡышмаллыҡ, намыҫлылыҡ талап иткән хеҙмәте ята. Хеҙмәткәрҙәр тимер юлында авариялар, тотҡарлыҡтар, өҙөклөктәр булмаһын өсөн бар көсөн һалып эшләй.\nҺөнәри байрамыбыҙ уңайынан айырыуса уңған, оло тәжрибәгә, ҙур хеҙмәт стажына эйә хеҙмәткәрҙәребеҙҙе лә билдәләп үтергә кәрәктер, тип уйлайым. Бына Валентина Ивановна Семенованың дөйөм хеҙмәт стажы 23 йыл, станцияның алыштырғыһыҙ дежурныйы, минең уң ҡулым, тип әйтә алам. Үҙем булмағанда уға станция начальнигы вазифаһын да ышанып тапшырам. Дарьинолағы станция дежурныйы Любовь Николаевна Лукина иһә 35 йыл ғүмерен тимер юлына арнаған хеҙмәткәребеҙҙең береһе. Хаҡлы ялға сығыуына ҡарамаҫтан, эшен дауам итеүен һораныҡ. Шулай уҡ тәжрибәле, һыналған эшсебеҙ 1987 йылда эшкә килеп, ошонда төпләнгән Рафаил Роберт улы Йомаҙилов та пенсияға сыға.\nМастер вазифаһын башҡарыусы Александр Сергеевич Прокопьев етәкселегендәге ремонтсылар бригадаһы поездарҙың хәүефһеҙлеген тәьмин итә, юлдарҙың төҙөклөгөн тикшерә. Башта әйткәнемсә, улар ҡарамағында 27 километрға тиклемге юл полотноһы.\nТимер юл хеҙмәтен энергетиктар һәм сигнализация-централизация коллективтарынан башҡа күҙ алдына килтереп булмай. Электромеханика буйынса мас-\nтер Рәмил Роберт улы Ғәйнуллин монтер Александр Николаевич Толкушенков менән сигнализация ҡоролмаларын төҙөк хәлдә тота, светофорҙың даими эшен тәьмин итә.\nБригадирҙар, юл монтерҙары ла – барыһы ла һыналған кадрҙар.\nСтанция буйынса дежурныйҙар пульт артында тәүлек әйләнәһенә эшләй, һәр поезд, туҡталыш, хәрәкәт тураһында ентекле мәғлүмәт бирә. Беҙ унда булғанда дежурныйҙарҙың береһе - Рәйлә Рауил ҡыҙы Хәсәнова яҡынлашып килгән поезға мәғлүмәт еткерә ине. Ул Өфөнөң Дим биҫтәһендәге тимер юл училищеһын тамамлап эшкә килеп, 28 йыл хеҙмәт стажына эйә. Быйылдан белемен арттырыу йәһәтенән тимер юл техникумына уҡырға ингән.\n- Беҙгә йәш белгестәрҙең эшкә килеүе лә һөйөнөслө, - тип коллектив менән таныштырыуын дауам итте станция начальнигы. - Тимер юл техникумын тамамлап, беҙҙә хеҙмәт юлын башлаусы электр участкаһының өлкән мастеры Рөстәм Әсәҙуллинға ҙур өмөттәр бағлайбыҙ.\nАҡкүл станцияһы биләмәһен, вокзал бинаһын, перронды, элекке начальник, хәҙер мәрхүмә булған Зоя Захаровна Журавель булдырған баҡсаны тәртиптә тотоу, тәрбиәләү Роза Георгиевна Федорованың иңендә. Ул да беҙҙә күптән үҙ кешегә әйләнгән, ике тиҫтәгә яҡын йыл үҙ эшен күңелен биреп башҡара. Уның тырышлығы менән станция биләмәһе "ялт" итеп тора.\nҺөнәри байрамыбыҙ уңайынан хөрмәтле ветерандарыбыҙҙы ла телгә алып үтергә теләйем. Улар: элекке начальнигыбыҙ Алексей Федорович Головин, Земфира Мортаза ҡыҙы Хәбибуллина, Анна Лазаревна Петрова, И. Кириллов һәм башҡалар.\nКоллектив һөнәри байрамды, әлбиттә, хеҙмәт вахтаһында ҡаршылай. Барлыҡ хеҙмәттәштәремде, коллегаларҙы, ветерандарыбыҙҙы Тимер юлсылар көнө менән ихлас күңелдән тәбрикләйем. Ауыр һәм яуаплы эштәрендә уңыштар, бәхет, иҫәнлек-һаулыҡ, байрам кәйефе теләйем.\n03 августа 2015 йыл | Яңылыҡтар\n8 августа Красноусолда "Баллы-алмалы ыспас” район байрамы үтәсәк.\nБайрам программаһында алма һәм балдан әҙерләнгән кондитер, кулинар ризыҡтар һәм эсемлектәрҙән "Баллы-алмалы табын” күргәҙмә - конкурс, таҡмаҡтар конкурсы, "Алтын бал ҡорто” балалар костюмдары конкурсы, төрлө номинациялар буйынса умартасыларҙы тәбрикләү ҡаралған. Конкурстарҙа еңеүселәргә бүләктәр тапшырыласаҡ.\nРайон мәҙәниәт һарайы хеҙмәткәрҙәре балалар өсөн күңелле уйындар әҙерләй.\nРайон умартасыларын был байрамда һәм бал йәрминкәһендә әүҙем ҡатнашырға саҡырабыҙ. Бының өсөн ауыл биләмәләре хаки-\nмиәттәрендә теркәлергә кәрәк. Йәрминкәлә ҡатна-шыусылар япмалы өҫтәл һәм бал тултырыу өсөн төрлө күләмдәге һауыттарҙы үҙҙәре килтерергә тейеш.\nһәм ҡунаҡтар! Тап ошо көндө,\n8 августа район хакимиәте бинаһы алдындағы майҙанда һеҙ шифалы, татлы Ғафури балын, умартасылыҡ продукцияһын һатып ала һәм ялығыҙҙы күңелле итеп үткәрә алаһығыҙ.\nЙәрминкә сәғәт 10-да, ә байрам саралары 11.00 сәғәттә башлана.\nБелешмә өсөн телефондар: 2-12-96, 2-18-72.


Ушанов Ғиниәт Ғабдулла улы (1894-1947)\nУшанов Ғиниәт Ғабдулла улы 1894 йылдың 5 майында Ырымбур губернаһы Орск өйәҙе (хәҙер Башҡортостан Республикаһы Әбйәлил районы) Шәҙиғәй ауылында крәҫтиән ғаиләһендә тыуған. Беренсе бөтә донъя һуғышында ҡатнаша. 1919-1920 йылдарҙа — Башҡортостан мәғариф халыҡ комиссариатының Стәрлетамаҡ ҡалаһындағы художество бүлегенең театр студияһында, 1920 йылдан алып ғүмеренең аҙағына тиклем Башҡорт дәүләт академия драма театрында эшләй. Башҡорт фольклоры (музыка,\nМуллабаева Ләлә Зөфәр ҡыҙы (1947-2011)\nСаф тауышы, илаһи моңо менән күңелдәрҙе арбаған йырсы, йыр сәнғәте йондоҙҙарын асҡан һәләтле педагог, Башҡортостандың атҡаҙанған уҡытыусыһы — Ләлә Муллабаева. Заманында сәхнәләрҙә башҡорт, татар халыҡ йырҙарын, композиторҙар әҫәрҙәрен оҫта, күңелдәргә үтеп инерлек итеп башҡарып, халыҡ ихтирамын һәм һөйөүен яулай ул — Ләлә Муллабаева үҙе йырлап ҡына ҡалмай, ә йырҙың бөтә нескәлектәрен уҡыусыларына ла еткерә, сәхнә\nӘмир Абдразаҡов 1934 йылдың 15 ғинуарында Ырымбур өлкәһе Александровка районының Ҡайыпҡол ауылында тыуған. Моңға һөйөү уның менән ғүмер буйы бергә бара. Уның атаһы Ғәбделмән ағай – фронтовик, колхоз һәм ауыл советы рәйесе – башҡорт халыҡ йырҙарын оҫта башҡарыусы. Мәктәптә уҡыған сағында Әмир бик күп музыка ҡоралдарында үҙаллы уйнарға өйрәнә, айырыуса уға мандолина оҡшай. Моңға һөйөүҙе\nБашҡортостандың халыҡ һәм Рәсәйҙең атҡаҙанған артисы Нәбиуллин Рәфил Рауил улы — Илеш районының Иҫке Хажи ауылында 1952 йылдың 26 ғинуарында тыуған. 1946 йылдың көҙөндә уларҙың ғаиләһе Өфөгә күсеп килә. Р. Нәбиуллинға 10 йәш кенә сағында, әсәләрен тол, дүрт балаһын етем ҡалдырып, атаһы мәрхүм була. Сәхнә менән Рәфил Рауил улы бала сағынан уҡ ҡыҙыҡһына: 19-сы мәктәптә\nҮзбәкстандың Фирғәнә өлкәһендә үтә Хәмит Шәмсетдиновтың бала сағы, донъя бөтәйтеү теләге менән сығып киткән ғаилә бер нисә йылдан Әлшәй районының Ҡармыш ауылына килеп төпләнә. Раевкала һигеҙенсе синыфты тамамлай, Салауат индустрия техникумына инә, унан һуң Армия сафында хеҙмәт итә буласаҡ артист. Ауылда механик булып ҡалырға ниәтләгән тырыш егетте ауыл хужалығы институтына уҡырға инергә өгөтлөйҙәр. Еңгәһе, йырсы\nБашҡорт милли театр сәнғәтендә Ләлә Әхтәмованың исеме айырым бер нағыш менән һырланған сағыу биҙәк, уның ижадын, кеше булараҡ шәхси һыҙаттарын онотоу мөмкин түгел, тип әйтә торған булғандар актрисаны хәтерләгән тамашасыһы, ижадташтары. Әгәр актриса йәмәғәтселек, тамашасы хәтерендә үҙенең илһамлы ижады менән әле лә йәшәй, әгәр уны һағынып иҫкә алалар, иң йылы һүҙҙәр менән телгә алалар, образдарына\nРәсәйҙең, Башҡортостандың һәм Татарстандың халыҡ артисы Шамиль Рәхмәтуллин Ижады, мәҙәктәре менән ҡабатланмаҫ Шамиль Рахматуллин ысын мәғәнәһендә халыҡ артисы ине. Шамиль ағайҙы тамашасылар ҙа, коллегалары ла ихлас яратты – унда күп яҡлы һәм сағыу һәләт, йомарт күңел һәм ябайлыҡ, эшкә ғәжәйеп егәрлелек, баҫалҡылыҡ һәм сәбәләнмәү, үткер тәбиғи юмор һәм балаларса эскерһеҙлек кеүек сифаттар тупланған ине. Шамиль\nЙосопова Бәҙәр Әхмәт ҡыҙы (1901-1969)\nМаһибәҙәр Театрҙың бөгөнгө өлкән быуын артистары йыш ҡына Бәҙәр апай, тип уның хаҡында иҫтәлектәре менән бүлешергә ярата. Аңлауыбыҙса, ул һүҙгә лә маһир, кәрәк урында күҙгә тура ҡарап әйтә лә белгән уҡытыусы, кешеләргә — эскерһеҙ ярҙамсыл, йәштәргә — әсәйҙәрсә хәстәрле, ә сәхнәлә ғәжәйеп оҫта актриса булған. Бәҙәр апа, тиһәм, үпкәләмә, Ул образы барлыҡ апаның Ул\nКеше тыуһа, күк йөҙөндә уның йондоҙо ҡабына, тиҙәр. Әҙәм үҙенә тәғәйен ғүмер юлын үтеп, фанилыҡтан күсһә лә был йондоҙ һүрелмәй, ә башҡалар өсөн нур өләшеүен дауам итә икән, имеш. Башҡортостандың атҡаҙанған артисы Биктимер Муллабаевтың уҙған ғүмер юлы атылған йондоҙға тиң — ҡыҫҡа ғүмере эсендә лә ул йондоҙо сатҡыһын башҡаларға өләшеп йәшәп ҡала. Һәм уның йондоҙо\nЯнбулатова Рәғиҙә Сәйетғәли ҡыҙы – башҡорт совет театр актёры, шағирә, драматург һәм тәржемәсе, Башҡорт АССР-ының атҡаҙанған һәм халыҡ, РСФСР-ҙың атҡаҙанған артисы, 1938 йылдан — СССР Театр эшмәкәрҙәре союзы, 1957 йылдан СССР Яҙыусылар союзы ағзаһы. Рәғиҙә Сәйетғәли ҡыҙы 1915 йылдың 28 декабрендә Өфө губернаһы Өфө өйәҙенең Баҡай ауылында крәҫтиән ғаиләһендә тыуа. Үҫмер сағы хәҙерге Ҡариҙел районының\nТөп театрыбыҙ йылъяҙмаһында әһәмиәтле урын тотҡан, ярты быуат ижад ғүмерен театр сәнғәтенә бағышлап, республика, ил күләмендә танылыу яулаған данлыҡлы гитиссылар (1959 йылда Мәскәүҙәге А.В.Луначарский исемендәге дәүләт театр сәнғәте институтын тамамлаусылар) араһында Зинира Атнабаева ла бар. Башҡортостандың һәм Рәсәйҙең халыҡ артисткаһы Зинира Атнабаева көләс йөҙлө, мөләйем актриса булып хәиерҙә ҡалды, ҡәләм дә тибрәтте — пьесалар ижад\nБашҡортостандың халыҡ артисткаһы Таңһылыу Рәшитованың ижад юлы башҡорт театрының барлыҡҡа килеү һәм үҫеш тарихы менән тығыҙ бәйләнгән. Ишембай районына ҡараған Көҙән ауылында тыуып үҫкән актриса үҙенең ҡырҡ йыллыҡ ижад юлына һуҡмаҡты үҙешмәкәрлек эше менән яра. Әйткәндәй, Рәшитованың үҙенең ысын исеме лә Таңһылыу түгел, ә Сәғиҙә. Таңһылыу исемен уға тамашасы бирә: «Ырымбурҙа Мөхәмәтша Буранғолов әҫәре буйынса


Башҡортостандың йәш экологтары Беларуссияға халыҡ-ара слетҡа барырға әҙерләнә // Йәмғиәт | новости башинформ.рф\nБашҡортостандың йәш экологтары Беларуссияға халыҡ-ара слетҡа барырға әҙерләнә\n15:34, 7 июля 2010 Йәмғиәт\nРеспублика балалар экология-биология үҙәге тәрбиәләнеүселәре халыҡ-ара йәш экологтар слетында ҡатнашыу өсөн Рәсәй йыйылма командаһына инде. Слет Беларусь Республикаһында 22 -29 июлдә үтәсәк.\nБалалар был хоҡуҡҡа осраҡлы ғына лайыҡ булмаған. «Башинформ» агентлығына үҙәк директоры Екатерина Кошелеваның хәбәр итеүенсә, улар Ульяновск өлкәһендә үткән ошондай уҡ бөтә Рәсәй конкурсында уңышлы сығыш яһаған.\n— «Зоология» номинацияһында — балаларҙа беренсе урын, «Ботаника»ла — икенсе, «Гидробиология»ла — дүртенсе, — ти Екатерина Кошелева. – Былар барыһы ла Рәсәйҙең 26 төбәге араһында дөйөм команда иҫәбе буйынса лайыҡлы өсөнсө урын алырға һәм илдең йыйылма командаһына инергә мөмкинлек бирҙе.


28 Август 2010, 21:31\nДонъя нигеҙен кешелектең меңдәрсә йыллыҡ тәжрибәһе тотоп торған һымаҡ уҡ, уның яңырыуын, үҫеүен кешенең эҙләнеүҙәре һәм тирә-яҡ мөхитте танып белергә туҡтауһыҙ ынтылыуҙары тәьмин итәлер. ҡайһы бер ҡәүемдәрҙең цивилизация юлынан алдараҡ барыуы, дәүләттәрҙең фәнни, иҡтисади, мәҙәни йәһәттән юғарыраҡ баҫҡыста тороуы, әлбиттә, объектив законлылыҡтар менән раҫлана. Кемдер ошо юлда арттараҡ ҡалған икән, бының да тарихи сәбәптәре бар.\nАлға бер генә аҙым булһа ла китеү өсөн белемле булыу зарур. Борон-борондан ғалимдар, мәғрифәтселәр – зыялылар – кешелекте томан һәм ел-дауылдар аша, аң-белем шәмдәрен ҡабыҙып, алға алып барған.\nУҡыу менән белем араһындағы айырманы күрмәү мөмкин түгел. Кемдеңдер ҡулында ике-өс вуз дипломы ла булыуы ихтимал, әммә ошо ғәмәл генә уны, белемле кеше, зыялы, тип атарға форсат бирмәй. Ысын мәғәнәһендәге зыялылыҡ – быуындар аша, традициялар менән бирелә торған рухи мираҫ һәм ҡиммәт ул.\nҮҙ тарихында әҙәм балаһы байтаҡ ваҡыт тәбиғәт тарафынан барлыҡҡа килтерелә торған матди байлыҡтарҙы ҡулланып ҡына йәшәгән. Ер йөҙөндә халыҡ арта һәм уның ихтыяждары көсәйә барған һайын уның мөмкинлектәре сикләнә, матди сығанаҡтарға юл ҡатмарлана һәм ауырлаша төшә. Бөгөн ҡул аҫтында булған хазиналар иртәгә йәһәннәм төпкөлдәренә, диңгеҙ-океан тәрәнлектәренә йәшеренә. Тәбиғәт серҙәренә нығыраҡ үтеп инә килә, кеше үҙенең мәғлүмәтһеҙлеген, тимәк, көсһөҙлөгөн нығыраҡ тоя. Мәшһүр философ һәм гуманист Фрэнсис Бэкон әйтмешләй, «кеше үҙенең һис нәмә лә белмәүен генә белә» башлай.\nБелмәгәнлегеңде белеү – әҙәм балаһын алға этәреүсе һәм уға ҡанат ҡуйыусы тойғо. Ошо тойғо халыҡтың менталь сифатына әүерелһә, ул дөйөм зыялылыҡ нигеҙе булып ята. Социаль һәм сәйәси шарттар ыңғай булмаһа ла, диндең консерватив йоғонтоһо көслө булғанда ла, башҡорттар араһында ла донъяуи белем алыу теләге һис ҡасан да һүрелмәгән. Улай ғына ла түгел, башҡорттарҙың уҡымышлылары күрше ҡаҙаҡ, ҡарағалпаҡ ҡәүемдәре араһында мәғрифәтселек бурысын башҡарған. Ә инде Рәсәй тарихы төпкөлөнә төшә башлаһаҡ, рус ғалимдары, мәғрифәтселәре, яҙыусыларының башҡортто ағартыуға, ә башҡорт уҡымышлыларының Рәсәйгә хеҙмәт итеүгә индергән өлөшө хайран ҡалдыра.\nҒәжәпләнерлек, әммә ҡайсаҡ бәлә-ҡаза ла ижтимағи тормошта һуҡранмай һөйләрлек эҙ ҡалдырып ҡуя. Мин Бөйөк Ватан һуғышы йылдарында Мәскәү, Ленинград, Киевтан байтаҡ ҙур ғалимдың Өфөлә эшләп китеүен күҙ уңында тотам. Ошо аҙ ғына ваҡытта ла уларҙың эшмәкәрлеге Башҡортостанда фәнде, иҡтисадты сифат йәһәтенән юғарыраҡҡа күтәреүгә булышлыҡ иткән. Фәндең иҡтисадҡа, тотошлай халыҡ хужалығына күҙгә күренгән йоғонтоһо ошо йылдарҙа асыҡ күренгән.\nБер саҡ, илдә «үҙгәртеп ҡороу» тигән буталсыҡтар башланғас, СССР-ҙың ҡеүәтле фәне ифрат тиҙ емерелә башланы, белем биреү системаһының ҡаҡшауы ла ошо осорға тура килә. Артабанғы реформалар, дәүләттең фәнгә ҡарата тәкәббер мөнәсәбәте фундаменталь фәнде лә, юғары уҡыу йорттарының фәнен дә хәйерсе һәм абруйһыҙ хәлдә ҡалдырҙы. Дәүләт етәкселәре ниндәй генә вәғәҙәләр бирмәһен, Көнбайыштан килгән суррогат мәҙәниәт һәм мәғлүмәти агрессия йәштәрҙең бер нисә быуынын белем сығанағынан айырҙы. Бындай ҡоласлы юғалтыуҙы «Сколково» тигән квазипроект ҡына ҡаплай алмаҫы асыҡ.\nШул уҡ ваҡытта, Рәсәйгә ҡаршы интеллектуаль агрессия көсәйгән саҡта, Көнбайыш илдәрендә юғары һәм сифатлы белем, технологик һөнәр алыу өсөн тоталь поход йәйелдерелде. Фән фундаменталь мәҙәниәт булып ҡалған бер мәлдә белем тауарға әйләнде. Дәүләттәге тормоштоң сифаты халыҡтың белеме менән билдәләнә башланы. «Инновация» һәм «модернизациялау» кеүек ҡолаҡ ярғыс төшөнсәләрҙең асылына инеү һәм бойомға ашырыу эшенә ҡушылыу өсөн халыҡты ысын мәҙәниәттән һәм фундаменталь фәндән айырмау кәрәк.\n«Белем иҡтисады» тигән төшөнсә яңы ла һәм кемдер уйлап сығарған яһалма категория ла түгел. Ул теге йәки был дәүләттең, ғөмүмән, йәмғиәттең үҙ алдына ҡуйған маҡсаттарын күрһәтә. Күп дәүләттәр, элеккесә, фәне һәм фәнгә таянған технологияһы булған илдәрҙең интеллектуаль байлығы иҫәбенә йәшәй. Әммә ундай дәүләттәрҙең һаны ла йылдан-йыл аҙая бара. Михаил Ломоносов, Екатерина Дашковаларҙан башланғыс алған, Петр Капица, Николай Вавилов, Михаил Лаврентьев, Андрей Сахаровтар дауам иткән Рәсәй фәне лә, боронғолоҡта инглиз, алман, француздар менән ярышмаһа ла, күп йылдар донъяла кәм һаналманы. Йыһанға осоуҙы, камил ҡоралдар эшләүҙе тәьмин итерлек фән, техника һәм технологияның, ил етәксеһе яғынан сәйәси ихтыяр булғанда, халыҡ хужалығына, граждан инфраструктураһына хеҙмәт итеү мөмкинлеге бар ине. Әммә мөғжизәләр тыуҙыра алырлыҡ технологиялар иҡтисадҡа ла барып етмәй, халыҡтың тормош-көнкүрешенә лә хеҙмәт итмәй. Уҙған быуат аҙағында, егерме беренсе быуат башында Рәсәйҙең техник һәм технологик йәһәттән артта ҡалыуы бар ғәмгә мәғлүм булды. Идеологик шау-шыу илдең сәйәси етәкселегенең фән ҡаҙаныштарына битараф булыуын ҡаплай алманы. Илдең интеллектуаль ҡеүәтен, башлыса, оборона һәм космосҡа йүнәлтеү халыҡ хужалығының бүтән йүнәлештәрен алдынғы технологиянан мәхрүм итте. «Роснано», «Ростехнологик» рәүешле корпорацияларҙың эшмәкәрлеге әлегәсә декларациялар менән генә сикләнә. Бөгөн, мәҫәлән, граждандар авиацияһы өсөн самолеттар эшләү, автомобиль сәнәғәтенең юҡҡа сыға барыуының сәбәптәрен дә технологик доктринаның хата булыуынан эҙләргә кәрәктер һәм был, аңлашылалыр, әлеге ике тармаҡ менән генә сикләнмәй.\nХалыҡты – халыҡ һәм дәүләтте дәүләт итеп тотоусы фундаменталь өс ҡиммәт бар: фән, белем биреү һәм мәҙәниәт. Бүтән тармаҡтар ошо өс тамырҙан үҫеп сыға. Әммә ошо ябай хәҡиҡәтте тәҡрарлау ғына уның мотлаҡ дәүләт сәйәсәте булыуын аңлатмай әле. Ельцин хакимлыҡ иткән йылдарҙа фундаменталь фән ҡаҡшап ҡына ҡалманы, ул конкрет иҡтисадтан айырылды һәм, шуның һөҙөмтәһе булараҡ, фән менән шөғөлләнеүҙең мәртәбәһе кәмене. Ғәмәли етештереүгә фәндең эҙләнеүҙәре һәм табыштары кәрәкмәй булып сыҡты. Һәм әле лә был сәйәсәттә һиҙелерҙәй үҙгәреш юҡ. Хужалыҡ килешеүҙәре буйынса тикшеренеүҙәр алып барылмай тиерлек. Академик һәм вуз фәндәре тамам хәйерселек сигенә етте, сит илдәрҙән хәйриә рәүешендә килә торған гранттарға таянып йән аҫрай башланы. Ошондай шарттарҙа фән юлындағыларҙың ҡартайыуы һәм ғалимдар сафына йәштәрҙең килмәүе ғәжәп түгел.\nРәсәйҙең донъя иҡтисадында тотҡан роле тураһында һөйләгәндә алғы планға уның техник мөмкинлектәрен, технологик ҡаҙаныштарын түгел, бәлки газ, нефть, ағас кеүек сеймалдарҙы ҡуялар. Быға тиклем беҙ донъя баҙарында ҡорал менән билдәле инек, хәҙер иһә уларҙы үҙебеҙ ситтән һатып алыуға йөҙ тотабыҙ. Атом реакторҙары эшләү һәм атом электр станциялары төҙөү мөмкинлектәре аҙая, сөнки Көнбайыш атомға, ғөмүмән, шикләнеп ҡарай. Илебеҙ иҡтисады квалификациялы кадрҙарға ҡытлыҡ кисергән бер мәлдә Германияла беҙҙән киткән ике миллион белгес эшләй, ә АҡШ-та – миллион самаһы. Улар шулай уҡ башҡа дәүләттәрҙә лә күп. Юғарыла телгә алынған «Сколково» проекты тураһында һүҙ сыҡҡас, ил Президенты Рәсәйгә сит ил ғалимдарын саҡырыу, ватандаштарыбыҙҙы кире ҡайтарыу тәҡдимен әйтте. Ләкин был ғәмәлгә ашмай торған идея, сөнки уның иҡтисади, социаль, психологик гарантиялары беҙҙә юҡ.\nФизика, математика, биология факультеттарына конкурстың юғары булып ҡалыуы бер нәмә менән аңлатыла: карьера өсөн юғары техник белемде хатта Рәсәйҙә алһаң да, Көнбайышта юғалып ҡалмайһың. Мәсьәләнең икенсе яғы ла бар: һуңғы өс йылда вуздарға урта мәктәп тамамлағандарҙың барыһын да тиерлек ала башланылар. Был йәһәттән беҙ хатта Америка стандарттарын да уҙып киттек. Хәҙер был хәл үҙгәрҙе, сөнки юғары белем тураһында документлы эшһеҙҙәр һаны арта бара. Шул уҡ ваҡытта һөнәрле ябай эшселәр етешмәй.\nӘгәр дәүләт фәнгә һәм белем алыуға мөнәсәбәтен үҙгәртә алһа, уҡымышлы кешеләр уның күп проблемаларын хәл итер ине. Йәмғиәт менән дәүләттең социаль заказы ғына Рәсәйҙәге белем биреү системаһын дәүләт ихтыяждары менән яраштыра ала. Бөтә донъя банкы белгестәренең иҫәпләүҙәренә ышанғанда, Төньяҡ Америка илдәре милли байлығының 76 процентын кеше капиталы, йәғни белемле халыҡ тәшкил итә. Интеллект үҙе генә әле тауар була алмай, квалификация һәм профессионаллек формаһын алғас ҡына ул тауарға әүерелә. Фәнни потенциалға һәм уҡытыуҙың һөҙөмтәле системаһына эйә булған уҡыу йорттары «квалификация» тигән тауарҙы етештерә лә инде. Белем биреү баҙары – иҡтисадтың юғары төшөм биреүсе тармағы. Ул хәҙер 100 миллиард долларҙан ашып китте.\nРәсәйҙең быйылғы бюджеты, бәлә-ҡаза һөҙөмтәһендә, тетрәнеүҙәр кисерә. Шөкөр, нефткә хаҡтар юғары. Әйткәндәй, бюджет керемдәренең 55 – 60 процентын газ, нефть, нефть продукттары һатыуҙан алынған килем тәшкил итә. Экспортҡа юғары технологиялы, фәндең өлөшө ҙур булған продукция юҡ тиерлек. Шул уҡ ваҡытта федераль бюджет сығанаҡтарының артыуы милли иҡтисад, белем биреү, фән, мәҙәниәт файҙаһына түгел. Сығымдар, башлыса, чиновниктар аппаратын, самаһыҙ ҙур депутат корпусын хеҙмәтләндереү өсөн арта. Фән иһә йәнә онотола.\n«Белем иҡтисады» тигән төшөнсә йәмғиәтебеҙ мөхитенә һуңғы йылдарҙа ғына килеп инде. Уның асылын бөтә тәрәнлеге менән аңлаған хәлдә «белем иҡтисады» беҙ эҙләп-эҙләп тә осона сыға алмаған милли идея дәрәжәһен алыр ине. Белемһеҙ йәмғиәттең киләсәге юҡ. «Белем – япраҡтары йәшелләнһен һәм емештәре өлгөрһөн өсөн тамсылап һыу йыйыусы тамыр ул». Быны бик боронғо ғәрәп шағиры әйтеп ҡалдырған. Ләкин хәҡиҡәтте ваҡыт ҡына иҫкертмәй.


Ысыҡ һутындағы ҡисса » Башҡортостан гәзите\nЫсыҡ һутындағы ҡисса\n18-07-2017, 00:11 // Мәҙәниәт һәм әҙәбиәт // Баҫып сығарырға\nТормошобоҙҙо йәмлерәк, тағы ла гүзәлерәк итеүсе, ауылдаштарыбыҙ ғорурланырлыҡ ваҡиғалар әленән-әле булып тора. Донъя шуға ла күркәмерәк тойолалыр ул. Шағирә Рәшиҙә Шәмсетдинованың алтынсы китабының Зәйнәб Биишева исемендәге “Китап” нәшриәтендә донъя күреүе һәммәбеҙ өсөн дә ҡыуаныслы күренеш булды. Маҡар мәктәбенең хеҙмәт лагерында ял итеүсе балалар менән осрашыуға шағирә ҡанатланып-осоп тигәндәй килде.\n– Мине кеше иткән ҡәҙерле мәктәбемә рәхмәтем сикһеҙ! – тип баш эйҙе ул барыһы алдында. – Мәктәбем, ауылдаштарым барҙа ижадым ҡоромаҫ, сөнки уны тыуған яғым Йәншишмә булып һуғара. Атайсалыма ҡайтып йәшәү ижадымды яңы биҙәктәр менән нағышланы, донъяға ҡарашымды үҙгәртте, ғөмүмән, яңынан тыуғандай хис итәм үҙемде.\nШағирәнең һәр кемгә фәһем бирерлек, ултырып иларлыҡ та, ятып көлөрлөк тә ҡәҙерле, татлы бала саҡ хәтирәләре менән уртаҡлашыуы барыһының да күңеленә хуш килде.\nӘҙибәнең һәлмәк кенә ижад багажындағы “Мин – ҡояшҡай”, “Бейеүсе болан”, “Фәрештә ҡанатында” тигән китаптары кескәй балаларҙы һөйөндөрөп өлгөргән. Уның ижад емешенең мәктәп дәреслектәрендә, антологияларҙа урын алыуы – оло мәртәбә.\nУҡыусылар ярышы-ярыша яҙыусының ижадынан ауыҙ иттерҙе, әҫәрҙәрен тасуири итеп яттан һөйләне. Торғаны бер театр артистары, тиерһең.\nӘ инде һоҡланғыс шәхес Мәрйәм Солтанова апай менән берлектә ижад ителгән моңло йырҙар һандуғас теле булып һайраны ғына. Дини юҫыҡтағы был йырҙарҙы хәҙер бөтә мәктәп йырлай, төрлө кисәләрҙе, конкурстарҙы байыта.\nМәктәп директоры Гөлнара Рим ҡыҙы Хисмәтуллинаның тәьҫирләнеп әҙибәнең шиғырҙарын уҡыуы тәрбиәүи процестың бер өлөшөн хасил иткәндер. Уны тыңлағандан һуң әҙ генә ялҡауыраҡ, әҙ генә маҡтансығыраҡ, әҙ генә илағыраҡ балалар, һис шикһеҙ, яҡшы яҡҡа, нурлы яҡҡа, изге яҡҡа үҙгәрәсәк.\n– Мин – һеҙҙеке, һеҙ – минеке! – тине шағирә Рәшиҙә Шәмсетдинова, һүҙен йомғаҡлап.\nИжад тигән бөйөк ҡөҙрәт шунан ғибәрәттер. Шағирәне ошо оло ҡыуанысын уртаҡлашырға ауылдашы, Ғафури районында йәшәп ижад итеүсе ағинәй, сәсәниә Фәүзиә Алтынбикә апай ҙа килгәйне. Ике быуын шағирәһен берләштергән оло көс – ғәзиз тыуған яҡҡа, туған халҡыма бөткөһөҙ һөйөү тойғоһо – күҙгә йәш эркетер шиғырҙарға йән өрәлер ул.\nКүҙ яуын алырлыҡ сәскә гөлләмәләре араһында иҫтәлеккә фотоға төшөү шағирәләр яҙған тарихты яңы биттәргә байытты.\nӘҙибәнең ошо оло ҡыуанысын ижадташ дуҫтары, ҡәләмдәштәре лә уртаҡлашып ҡайнар ҡотлауҙар ебәргән. БДУ-ның Стәрлетамаҡ филиалы директоры урынбаҫары, филология фәндәре кандидаты Рәйсә Илешева, “Ашҡаҙар” гәзите мөхәррире Гөлнур Дәүләтйәрова, Абдулҡадир Инан исемендәге милли китапхана мөдире Нәзифә Иҫәнғужина, шағирә Эльмира Сәсәниә, Ҡазан ҡалаһында эшләп ижад итеүсе Марат Кәбировтар шағирәгә яңы үрҙәр, ҡояшлы таңдар, йондоҙҙарҙан мөлдөрәп шиғыр ҡойған төндәр теләй.\nКүптән кәрәк булған, көтөп алған Экология йылында ысыҡ һутына ҡисса яҙған шағирә Рәшиҙә Шәмсетдинова менән бергә беҙ ҙә, китап донъяһына ғашиҡтар, уны яратып, ҡәҙерләп һоҡланыусылар, уның һымаҡ ысыҡ һутындағы шиғыр күрәсәкбеҙ хәҙер. Ә, бәлки, балалар араһында уға алмашсы ла ултырғандыр бөгөн. Ошо илаһи мөғжизәгә ысын күңелдән ышанғы килә.\nБай кисәне юғары кимәлдә алып барған китапхана мөдире Зөлфирә Таһированың эше маҡтауға лайыҡ. Ямғырлы июндең бер кисендә күңелдәргә ете төҫлө йәйғор ҡалҡыта алды мәктәбебеҙҙең, тыуған яҡтың ғорурлығы шағирә Рәшиҙә Шәмсетдинова.\nАвтор: Мәҙинә АЛТЫНБАЕВА.


Төбәк халҡы мосолмандар өсөн беренсе телефонды һатып ала аласаҡ // Йәмғиәт | новости башинформ.рф\nТөбәк халҡы мосолмандар өсөн беренсе телефонды һатып ала аласаҡ\n15:13, 27 октября 2014 Йәмғиәт\nБашҡортостан халҡы ноябрь аҙағында мосолмандар өсөн Рәсәйҙә беренсе кәрәҙле телефонды һатып ала аласаҡ. Етештереүселәр ҡоролманың демократик хаҡ сәйәсәте менән айырылып торасағын вәғәҙәләй.\nТелефондың үҙенсәлеге – уның хәтеренә ғәрәп һәм рус телендә Ҡөръән тексының дүрт иң билдәле тәржемәһе яҙылған. Уңайлы меню сүрәләрҙе тиҙ генә ҡарарға, уҡыу өсөн кәрәкле тексты табырға мөмкинлек бирәсәк, тип хәбәр итә islam.ru.\n«Намаҙҙар будильнигы» ҡуйылған ҡушымта телефондың тағы ла бер айырмаһы булып тора. Уның ярҙамында ҡоролма ҡулланыусының иле һәм ҡалаһы тураһында мәғлүмәтте эшкәртә, унан һуң намаҙ уҡыу ваҡытын билдәләй һәм көнөнә биш тапҡыр тауыш сигналы менән уның етеүе тураһында иҫкәртә.\nҠөръән тексын, шулай уҡ намаҙҙарҙың ваҡытын үҙ эсенә алған ҡушымта Play Market һәм App Store программалары булған заманса смартфондарҙа бар. Әммә, телефондың функциялары сикле булғандар өсөн, алдан ҡуйылған программалар ҙур өҫтөнлөккә әйләнәсәк.


«Бәләкәйҙән артист булырға хыялландым» | Йәншишмә\n«Бәләкәйҙән артист булырға хыялландым»\nНаписал в 3 ноября 2017, 10:28\nШулай ти Мәжит Ғафури исемендәге Башҡорт академия драма театры артисы Урал Әминев. Әле уҡырға төшмәҫ элек үк концерттарҙа сығыш яһап йөрөгән малай өлкәндәр менән бергә хатта күрше ауылдарға ла сыға. Бейергә ярата һәм үҫкәс, үҙен тик сәхнә кешеһе итеп кенә күрә. Йырсымы, бейеүсеме, драма театры артисымы – мөһим түгел.\nӘ бала саҡта нимә тураһында ныҡ итеп хыялланһаң, шул тормошҡа аша, тиҙәр бит. Урал Әминев менән дә нәҡ шулай килеп сыға. Йәш, талантлы артист бөгөн беҙҙә ҡунаҡта. Әйҙәгеҙ, үҙе менән яҡынданыраҡ танышайыҡ әле.\n– Урал, иң беренсе сиратта, гәзит уҡыусыларыбыҙҙы һинең ҡайһы яҡтан булыуың ҡыҙыҡһындырыр, моғайын. Шулай итеп, ҡайҙа тыуып, буй еткерҙең?\n– Иҫ китмәле матур тәбиғәтле Бөрйән районының Кейекбай ауылында 1985 йылда донъяға килгәнмен. Ғаиләлә биш бала үҫтек. Мин – иң кесеһе.\n– Бәләкәй саҡта ниндәйерәк малай инең?\n– Төпсөк бала булғас, иркә генә булғанмын. Атайым менән әсәйем ҡайҙа барһа ла, мине үҙҙәре менән алып йөрөткән. Кино, концерттарҙан да ҡалдырмағандар. Ул ваҡытта һинд фильмдарының ныҡ популяр сағы. Артистарының үҙҙәре йырлап-бейегәнен иҫем китеп ҡарай торғайным. Тик аҙағын ғына күрә алмайым, йоҡлап китәм. Өйгә атайым күтәреп алып ҡайта. Бейеүгә ҡарата һөйөү шул ваҡытта уянғандыр, тип уйлайым. Юғиһә, минең менән айырым шөғөлләнгән кеше булманы ла инде.\nСәсеү, урыу ваҡытында өлкән ағай-апайҙар менән бергә мин дә сығыш яһап йөрөнөм. Трактор санаһына ултырып та, ат менән дә күрше Шүлгән, Мәндәғол ауылдарына сығып китәбеҙ. Беҙҙең район – таулы, урманлы яҡ. Юлда төрлө хәлдәргә лә осрап ҡуяһың ҡайһы саҡта. Шулай Әтек ауылында концерт ҡуйҙыҡ та төнөн Ағиҙел йылғаһы буйлап ҡайтып киләбеҙ. Артта ғына ултырам. Бер заман ат һөрлөгөп китте лә мин ни еңел генә кеше әллә ҡайҙа барып төштөм. Баҡтиһәң, хайуанҡайҙың аяғы мәкегә төшкән булған икән. Улай ҙа артыҡ зыян күрмәнек, имен-аман ҡайтып еттек.\n– Йыр-моңға һөйөү һиңә ҡайҙан килә?\n– Атайым яғынандыр. Ул үҙе ҡурайҙа уйнай. Бер туған ҡустыһы Мәжит циркта эшләй, акробат. Өлкән ағаһының ҡыҙы Сәлимә – бейеүсе. Ҡазанда Ғәлиәскәр Камал исемендәге театрҙа балетмейстер булып эшләй. Һығылмалылыҡ уларҙан килә. Йырламаһа ла, бейемәһә лә, әсәйем дә – сәнғәткә ныҡ ғашиҡ кеше. Шуға мине лә бер ваҡытта ла тыйманылар. Һуңға ҡалып ҡайтҡан саҡтар ҙа булғандыр, хафаланғандарҙыр ҙа, әммә бер ҡасан да, бармайһың, йөрөмәйһең, тимәнеләр. Үҙҙәре лә бер концертты ҡалдырмайҙар.\n– Мәктәптә нисек уҡының?\n– Һәйбәт кенә. Йыл һайын төрлө фәндәр буйынса олимпиадаларҙа ҡатнаштым. Призлы урындар алдым. Шуғалыр инде һәр уҡытыусы мине үҙенең предметы буйынса әҙерләргә тырышты. Бөтә фәндәрҙе лә яраттым. Башҡорт теле һәм әҙәбиәтен – айырыуса. «Урал батыр» эпосын яттан һөйләү бәйгеһендә биш йыл рәттән ҡатнаштым. Уны дүрт: башҡорт, урыҫ, инглиз, төрөк телдәрендә һөйләп, Гран-при алған сағым да булды. Сит телдәр менән ҡыҙыҡһынам. Үҙ алдыма француз йырҙарын өйрәндем. Инглиз теле лә оҡшай.\nТик уҡырға төшкәс, ни өсөндөр бейергә генә оялдым һәм мәктәпте бөткәнсе уны оноттом. Йырланым, спектаклдәрҙә ҡатнаштым. Сәхнәгә сығып, көләмәстәр, төрлө ҡыҙыҡтар һөйләргә яраттым. Хәтеремдә, балалар өсөн көләмәстәрҙе күберәк «Йәншишмә» гәзитенән ала торғайным. Малайҙар менән үҙебеҙ ҙә уйлап сығарҙыҡ.\n– Шулай ҙа нисек театр артисы булып киттең?\n– Х – ХI синыфты район үҙәгендә уҡыным. Төрлө мәҙәни сараларҙа йыш ҡатнаштым. Мәктәптең үҙендә драма түңәрәге эшләй ине. Унда ла йөрөнөм. Шулай ныҡ әүҙемләшеп киттем. Ә бер көндө район мәҙәниәт бүлеге етәксеһе саҡырып алды ла Щепкин исемендәге юғары театр училищеһына уҡыусылар йыйыуҙары һәм унда мине ебәрергә теләүҙәре хаҡында әйтте. Ул ваҡытта төпкөл ауылда үҫкән малайға Мәскәү әллә нимә булып күренгәйне. Шулай ҙа тәүәккәлләп ҡарарға хәл иттем. Һайлап алыу туры ошо үҙебеҙҙең театрҙа үтте. Жюриҙа – шулай уҡ театр актёрҙары. Сығышымдан былай ҡәнәғәт ҡалған кеүек булдылар, тик буйыма ғына бер аҙ бәйләнделәр. Бәләкәй инем шул. Етенсе синыф уҡыусыһы һымаҡ ҡынамын. «Мин үҫәсәкмен. Нәҫелебеҙҙә барыһы ла буйға оҙондар. Ышанмаһағыҙ, ана, коридорҙа ағайым тора, инһенме?» – тип ныҡышам.\nАғайымды саҡырып индерҙеләр. Ул минән 10 йәшкә өлкәнерәк. Мыҡты кәүҙәле, осоусы булып эшләп йөрөй.\nТегеләрҙе ышандырҙым, тип тыныс күңел менән ҡайтып киттем. Икенсе этапҡа килгәндә исемлекте ҡараһам, минең фамилия юҡ. 15 баланан торған 10 төркөм йыйылған. Ҡойолоп төштөм дә ҡуйҙым. Иң беренселәрҙән булып театрға Гөлли Арыҫлан ҡыҙы килде. Кем икәнен яҡшы белһәм дә, исеме иҫкә төшмәй ҙә ҡуя бит. Тулҡынланыуҙандыр инде. Ҡайғымды һөйләп бирҙем. «Борсолма, ҡустым. Сығышыңды яҡшы хәтерләйем. Мин һине үҙемдең төркөмөмә алам», – тине. Бер аҙна шөғөлләнгәндән һуң мәскәүҙекеләр алдында имтихан тоттоҡ. Делегацияла Гөлли Мөбәрәкова ла булды. «Ауылдар буйлап шундай саҡматаштарҙы эҙләйһегеҙ. Бына ул – һеҙҙең алдығыҙҙа. Иң төпкөл райондарҙың береһе Бөрйәндән килеп сығыш яһаны. Етмәһә, дүрт телдә», – тип минең өсөн хәл иткес һүҙҙәр әйтеп ебәрҙе. Тегеләр аптырап ҡалды. Ысынлап та, бер ниндәй цивилизация булмаған ауыл малайы сит телдә сығыш яһап торһон әле! Мин «Урал батыр»ҙы һөйләгәйнем. Алдылар. Шулай июнь айында уҡ синыфташтарым араһында иң беренселәрҙән булып уҡырға индем. Ә алда «Урал батыр» эпосын яттан һөйләү буйынса республика бәйгеһе көтә. Ул Хәйбулла районының Йәнтеш ауылында үтте. Ләкин миндә сығыш яһау ҡайғыһы киткәйне инде. Шулай ҙа 43 райондан килгән ҡатнашыусылар араһында бишенсе урын алдым. Бер номинацияла еңеп, ҡурай ҙа бүләк иттеләр әле.\nМәскәүҙә лә һәйбәт уҡыным. Зачёткала ла, дипломда ла бер «дүртле» юҡ. Училищены ҡыҙыл дипломға тамамланым. Хәҙер ун йыл инде республикабыҙҙағы иң абруйлы театрҙарҙың береһендә эшләп йөрөйөм. Сәхнәне шул тиклем яратам.\n– Иң беренсе ролеңде хәтерләйһеңме?\n– Әлбиттә. Зәйнәб Биишеваның «Һөнәрсе һәм өйрәнсек» әҫәре буйынса ҡуйылған «Серле көршәк» спектаклендә – Һөнәрсе роле. Балалар спектаклдәрендә уйнау айырыуса ныҡ оҡшай. Әлеге көндә театрҙа нисә әкиәт ҡуйылһа, шуларҙың барыһында ла ҡатнашам. Өлкәндәр өсөн иң беренсе Тәнзилә Дәүләтбирҙинаның «Минең ғаиләм» спектаклендә уйнаным. Таңсулпан Ғарипованың «Маҡтымһылыу, Әбләй һәм Ҡара юрға»һындағы – Мәсем хан, Мостай Кәримдең «Ай тотолған төндә»һендәге – Диуана, «Руди – NEVER OFF…»тағы – Рудольф Нуриев, Айгиз Баймөхәмәтовтың «Хыялға ҡаршы»һындағы – Фәрит, Әнғәм Атнабаевтың «Балаҡайҙарым»ындағы Дамир ролдәре – барыһы ла күңелемә бик яҡын, ҡәҙерле.\n«Самрау» балалар студияһы.\n– Ә бейеү бөтөнләй онтолдомо ни?\n– Юҡсы. Мәскәүҙә хореография, пластика менән шөғөлләндек. Шунда бейеүгә яңынан тартыла башланым. Хатта «Байыҡ»та ҡатнашып, беренсе урын алдым әле. Сулпан Асҡарова «Бабич ялҡыны», «Бишбармаҡ» тигән бейеүҙәр һалғайны. Былай концерттарҙа ла сығыш яһайым. Сәлимә апайым минең өсөн «Салауат Низаметдинов» бейеүен ҡуйҙы. Спектаклдәрҙә генә түгел, бейеү аша ла яратҡан геройҙарымды сағылдыра алыуым менән бәхетлемен.\n– Урал, һин театр ҡарамағында эшләп килгән «Самрау» балалар студияһын да етәкләйһең түгелме әле?\n– Тап шулай. Студия асылғандан бирле эшләйем. Хәҙер биш йыл инде. Быйыл етәксеһе итеп тәғәйенләнеләр. Балалар менән эшләү шул тиклем рәхәт. Бында улар бейергә, йырларға, сәхнә теленә, оҫталығына өйрәнә. Ошонда эшләгән билдәле артистарҙан һабаҡ алалар. Мәҫәлән, танылған актриса Суфия Ҡорбанғәлиева сәхнә теленән дәрестәр бирә, Юлиә Ғәләүетдинова улар менән төрлө күнекмәләр үткәрә, мин үҙем бейеү серҙәренә төшөндөрәм. Ә театрыбыҙҙың йәш, талантлы режиссёры, минең курсташым Илсур Ҡаҙаҡбаев матур-матур әҫәрҙәр сәхнәләштерә. Араларында ҙур сәхнәлә өлкәндәр өсөн ҡуйылған спектаклдәрҙә ҡатнашҡандар ҙа бар. Уларҙың уңыштарын күреү минең өсөн дә оло ҡыуаныс.\n– Урал, мауыҡтырғыс әңгәмәң өсөн рәхмәт. Киләсәктә лә шулай хеҙмәтеңдән йәм табып, йөҙөп йөрөп эшләүеңде теләйбеҙ.\nОшо көндәрҙә Урал ҙур ҡыуаныс кисерә. Уға Шәйехзада Бабич исемендәге республика дәүләт йәштәр премияһы тапшырылды. Ҡотлайбыҙ!\n« Көҙ ҙә матур ул!\n«Бәпембә» – шиғриәт байрамы »


Йөрәктауға экскурсия » Журнал\nБаҫылды : 1-10-2018, 17:19 | Категория: Алтын бишек / Тыуған илем\nРубрика:Алтын бишек / Тыуған илем\nТыуған яҡты, тәбиғәтте өйрәнеү дәресендә класс етәксеһе: »Балалар, беҙ иртәгә шихан тауҙарына экскурсияға барабыҙ», – тигән белдереү яһаны.\n— Ә ул ҡайҙа, йыраҡмы, тауға менәбеҙме, нисә көн барабыҙ, йә нисә сәғәт? — тип һорау артынан һорау яуҙырҙы Илшат.\nҮҙе тағы ла түҙемһеҙләнеп: «Урр-ра!», – тип ҡысҡырып та ебәрҙе.\n— Йә, тыныслан, Илшат, ҡыҙыҡһындырған һорауҙарыңды экскурсовод апайға бирерһең.\nИртәгеһен Илшат беренселәрҙән булып класс ишеген асып башҡаларҙы көттө. Барыһы ла йыйылғас, дәррәү генә сығып, автобуста һәр ҡайһыһы үҙ урынын алды.\nБаш ҡаланан сығыу менән экскурсовод аэропорттан алып бер уңға, бер һулға күрһәтеп юл буйында осраған һәр-бер әйберҙе аңлатып барҙы. Алып барыусының тәмләп-тәмләп һөйләгән тауышынан Илшат нисек әүен баҙарына киткәнен һиҙмәй ҙә ҡалды.\n— Көнсығыштан Стәрлетамаҡ ҡалаһын, әйтерһең дә, дүрт ҡарауылсы һаҡлап тора, – тигән тауышҡа Илшат уянып китте. Асалаҡ-ябалаҡ күҙҙәрен ыуа-ыуа, алып барыусыға төбәлде.\n— Улар – шихан тауҙары — Йөрәктау, Торатау, Шаһтау (Шәкетау), Ҡуштау. Был «һаҡсылар» Ишембай районы биләмәһендә урынлашҡан, – тип дауам итте һөйләүсе. Мәҫәлән, уҙған быуаттың 50-се йылдарынан башлап тәбиғәт ҡомартҡыһы Шәкетауҙан Стәрлетамаҡ «Сода» берекмәһе өсөн избес (известь) ҡомо сығарғандар. Шулай итеп, төрлө органик матдәләргә бай булған шихан тауҙарына юҡ итеү ҡурҡынысы янай. Бөгөнгө көндә инде иң ҙуры — Шәкетау ер менән тигеҙләнгән, тиһәк тә була. Быны күреп борсолған халыҡ шихандарҙы яҡлап, Башҡортостан башлығына мөрәжәғәт хаты яҙып, тәбиғәт ҡомартҡыларын һаҡлап алып ҡала.\nЙөрәктау ҙа, ошо тирәләге башҡа тауҙар шикелле, 2008 йылда «Рәсәйҙең ете мөғжизәһе» тип билдәләнгән. Оҙонлоғо — 1 км, киңлеге 850 м, бейеклеге—Ағиҙел йылғаһы кимәленән — 220 м, тупраҡ өҫтөнән— 200 м, океан кимәленән абсолют бейеклеге — 338 м. Ул конус формаһында.\nҺөҙәклеге 20-30 градус. Ҡаялы баҫҡыстары юҡ. Аҫҡы өлөшө ҡойолоп төшкән таштар менән ҡапланған. Тау нигеҙенең төньяҡ итәгендә шишмәләр бар. Шуларҙың береһе көкөртлө. Эргәһендә генә Муҡша күле лә бар. Тау битләүендә һирәк осрай торған 100-гә яҡын дарыу үләне лә үҫә.\nЙөрәктау 299 миллион йыл элек булған һуңғы палеозой ваҡытынан һаҡланып килгән. Шул ваҡытта йәшәгән диңгеҙҙәге ваҡ йәнлектәрҙән, ҡабырсаҡтарҙан, ыуылып торған йомшаҡ ҡына риф ҡалдыҡсаларынан, үҫентеләрҙән, һәм шулай уҡ ҡырсынташтан тора. Урыҫ телендә Йөрәктауҙы— Лысая гора, йәиһә, Сердце-гора тип тә йөрөтәләр. Йөрәктау дүртшихандың иң һуңғыһы булып төнъяҡтараҡ урынлашҡан. Ағиҙел йылғаһының ташҡын ваҡытында барлыҡҡа\nкилгән һаҙлығына ҡарамаҫтан, ғорур ҡаялай ҡалҡып, үҙенең ҡыҙғылт һары төҫтәге үҫентеләре менән башҡа тауҙарҙан айырылып тора.\nҺәр һорауына яуап алып, Илшат һөйләүсене мөкиббән китеп тыңланы. Килеп еткәс, балалар күл, шишмәләр янында, тау башында ла иҫтәлеккә фотоға төштөләр. Кисләтеп, арып-талып, экскурсиянан ҡәнәғәт булып ҡайтыр юлға сыҡтылар.\nӘ хәҙер инде, дуҫтар, Йөрәктау тураһында Илшат ишеткән һүҙҙәрҙән төҙөлгән кроссвордты сисегеҙ.\nРәссам Ирина ӘХМӘҘУЛЛИНА.


Сибайҙа гүзәллек флешмобы үтте // Йәмғиәт | новости башинформ.рф\nСибайҙа гүзәллек флешмобы үтте\n10:22, 2 августа 2016 Йәмғиәт\nӨФӨ, 2016 йыл, 2 август. /«Башинформ» мәғлүмәт агентлығы/.\n1 августа Сибай ҡалаһындағы үҙәк майҙанда Халыҡ-ара гүзәллек көнөнә арналған флешмоб ойошторолдо.\n«Супер әсәйҙәр» тип аталған йәш әсәләр төркөмө уҙғарған сарала ҡыҙҙар һәм өләсәйҙәр, әсәйҙәр ҡатнашты. Барыһы ла матур кейенеп, сәскәләр, открыткалар, бүләктәр алып килгән. Ҡатнашыусылар уларҙы үтеп барыусыларға таратып, үҙҙәренең кәйефен бүләк итте.\nПочетлы ҡунаҡ Зариф Байғусҡаров ҡала халҡын һәм флешмобта ҡатнашыусыларҙы күркәм байрам менән ҡотланы. Башҡортостандың баш суд приставы һәммәһенә лә бәхет, уңыштар теләне.\n«Тап һеҙ, ҡатын-ҡыҙҙар, ир-егеттәрҙе ҙур эштәргә илһамландыраһығыҙ, беҙҙе көслөрәк һәм яуаплыраҡ итәһегеҙ, үҙ көсөбөҙгә ышаныс өҫтәйһегеҙ», — тине Зариф Байғусҡаров, гүзәл зат вәкилдәренә мөрәжәғәт итеп.\nФлешмобтың маҡсаты — ҡатын-ҡыҙҙың матурлығы хаҡында иҫкә төшөрөү, ҡалала сибәр һәм бәхетле ҡатын-ҡыҙҙар һанын арттырыу, шулай уҡ фекерҙәштәр менән аралашыу, ыңғай энергия алыу, яңы әхирәттәр табыу.\nАкция икенсе йыл рәттән үткәрелә. Байрамдан алған матур, ыңғай тәьҫораттар сараның Сибай ерендә йыл һайын ойоштороласағы тураһында фекер йөрөтөргә мөмкинлек бирә.\nТеги: флешмоб,гүзәллек көнө


Башҡортостандың торлаҡ һәм төҙөлөш күҙәтеүе дәүләт комитеты 2014 йылдағы эшмәкәрлегенә йомғаҡ яһаны\nКомитет белгестәре торлаҡ фонды секторында 50 меңгә яҡын ҡағиҙә боҙоу осрағын теркәгән. Уларҙың күбеһе биналарҙы хеҙмәтләндереүгә ҡағыла. Шулай уҡ инспекторҙар фатир хужаларының мөрәжәғәттәре буйынса эшләй, коммуналь түләүҙәр менән бәйле мәсьәләләрҙе асыҡлай. Быйыл ғәҙәттәге эшмәкәрлек менән бер рәттән комитет идарасы компанияларҙы лицензиялай башлай.\nПодвалда бер аҙна инде туҡтауһыҙ һыу аға. Ә коммуналь хеҙмәттәрҙең иҫе лә китмәй. Исем өсөн генә улар торбаға сепрәк урап ҡуйған, ләкин был сара мәсьәләне хәл итмәй.\nПодвалдан дым фатирҙарға күтәрелә. Йорт йыһаздары боҙола, стеналар ҡуба. Ә коммуналь хеҙмәттәр тишек торбаны алмаштырырға ашыҡмай.\nӘ бына Салауат ҡалаһының күп ҡатлы йорттарында йәшәүселәр идарасы компаниянан эшләнгән ремонт тураһында күпие генә отчет талап итмәһен, аныҡ яуап ала алмай. Йәнәһе, барлығы ике миллион һум тотолған, ә етешһеҙлектәрҙе һанай китһәң, ҡул бармаҡтарың етмәҫ. Милек хужалары һорау биреүҙән туҡтамағас, идарасы компания уларҙан үҙҙәренсә үс алырға була.\nНина Аҡсурина, Салауат Юлаев урамының 20-се һанлы йортонда йәшәүсе: «Беҙ блокадала ҡалдыҡ тиергә лә була. Ихатанан сүпте сығармайҙар, инженер селтәрҙәр тикшерелмәй. Кисәнән алда авария булды, төҙөкләндереүҙе үҙебеҙ эшләнек».\nБыға оҡшаш ваҡиғалар коммуналь торлаҡ секторында йыш күҙәтелә. Яҡын арала идарасы компанияларҙың баш-баштаҡлығы кәмергә тейеш. Республикала уларҙың эшмәкәрлеген лицензиялау, ойошма етәкселәрен аттаестациялау эше бара. Торлаҡ һәм төҙөлөш күҙәтеүе буйынса дәүләт комитеты белгестәре әйтеүенсә, әлегә эшләүсе 300 идарасы компанияның 15 процентҡа яҡыны процедураларҙы үтә алмаясаҡ.\nШулай уҡ хәҙер идарасы компанияның эшен контролдә тотоу еңелләшә. Әгәр ҙә бер йортто хеҙмәтләндереү буйынса ике тапҡыр шелтә бирелһә, бина икенсе ойошма ҡарамағын күсә. Был беренсе аҙым ғына.\nӘгәр ҙә идарасы компанияның эше менән уның ҡарамағында булған бөтә йорттарҙың 15 проценты ҡәнәғәт булмаһа, ойошма бөтөнләй лицензияһынан ҡолаҡ ҡаға. Был осраҡта ул эшмәкәрлеген дауам итә алмай. Тик был йорттар ҡарауһыҙ ҡала тигәнде аңлатмай. Фатир хужалары яңы идарасы компанияны үҙҙәре һайлай ала, йә иһә был ролгә муниципаль ойошма тәғәйенләнә.


“Әсәлек капиталы”ның күләме йыл һайын ҡарала\n31 Август 2010, 16:42\nБөгөн беҙҙең республикала “әсәлек капиталы”на дәүләт сертификаты алыусылар һаны 85 меңдән ашыу. Пенсия фондынан хәбәр итеүҙәренсә, 1 сентябргә “әсәлек капиталы”ның суммаһы 343378,80 һум тәшкил итә. Әле бер тапҡыр бирелә торған түләүҙе алыр өсөн республика ҡала һәм райондарынан 5110 кеше ғариза яҙған. Әйткәндәй, уны сертификаты булған һәр кем, шул иҫәптән былтыр үҙ кәрәгенә 12 000 һум аҡса алыусылар ҙа яҙырға мөмкин. Ғаризалар ике айҙан да һуңға ҡалмай ҡаралып, аҡса күрһәтелгән иҫәпкә күсерелергә тейеш.\nБөгөн беҙҙең республикала “әсәлек капиталы”на дәүләт сертификаты алыусылар һаны 85 меңдән ашыу. Пенсия фондынан хәбәр итеүҙәренсә, 1 сентябргә “әсәлек капиталы”ның суммаһы 343378,80 һум тәшкил итә.\nӘле бер тапҡыр бирелә торған түләүҙе алыр өсөн республика ҡала һәм райондарынан 5110 кеше ғариза яҙған. Әйткәндәй, уны сертификаты булған һәр кем, шул иҫәптән былтыр үҙ кәрәгенә 12 000 һум аҡса алыусылар ҙа яҙырға мөмкин. Ғаризалар ике айҙан да һуңға ҡалмай ҡаралып, аҡса күрһәтелгән иҫәпкә күсерелергә тейеш.\nРәсәй Пенсия фондының БР буйынса идаралығы етәксеһе Фоат Хантимеров һүҙҙәренсә, 8150 ғаилә капиталды торлаҡ алыуға йә төҙөүгә алынған кредитты ҡаплауға тотонған. Ошо маҡсатҡа 2 миллиард 218 миллион һум аҡса бүленгән. Бынан тыш, меңдән ашыу ғариза балаһына өс йәш тулған ата-әсәнән торлаҡ шарттарын яҡшыртыуға һәм баланың уҡыуына түләү өсөн ҡабул ителгән.\n“Әсәлек капиталы”, инфляция үҫеше темпын иҫәпкә алып, йыл һайын ҡабаттан ҡарала һәм федераль закон тарафынан билдәләнә.\nРәсәй Пенсия фондының БР буйынса идаралығы.


Өфөләге ауыл хужалығы йәрминкәләренә картуф ситтән килтереләсәк // Иҡтисад | новости башинформ.рф\nӨфөләге ауыл хужалығы йәрминкәләренә картуф ситтән килтереләсәк\n14:53, 14 сентября 2010 Иҡтисад\nӨфөлә көҙгө ауыл хужалығы йәрминкәләре рәсми рәүештә 25 сентябрҙә эшләй башлаясаҡ. Шулай ҙа республиканың баш ҡалаһындағы ике майҙанда тәүге йәрминкәләр 4-5 сентябрҙә үтте. Улар бал йәрминкәләре булды. Уларҙа ике көн эсендә 50 тонна бал продукцияһы һатылды. Уртаса хаҡ былтырғы 250 һум урынына литрына 450 һум тәшкил итте. Был турала мэриялағы бөгөнгө матбуғат конференцияһында Өфө хакимиәтенең Ҡулланыусылар баҙары идаралығы начальнигы Ирина Рублева хәбәр итте.\n— Йәрминкәләр рәсми рәүештә асылмаһа ла, көҙ башланғандан алып бер ял көнө лә уларһыҙ үтмәне, — тине ул. — 11 сентябрҙә «Аврора» кинотеатры янындағы майҙанда картуф һатыу ойошторолдо. Был шәмбелә ошондай уҡ йәрминкә Спорт һарайы алдында үтәсәк. Бындай саралар картуфҡа булған ажиотаж һорауҙы кәметеү ниәтендә ойошторола. Үрҙә күрһәтелгән майҙандарҙа картуфтың килограмын 18-20 һумдан һаталар. Шул уҡ мәлдә ҡаланың ҡайһы бер сауҙа нөктәләрендә килограмына хаҡтың 35 һумға етеүен иҫәптә тоторға кәрәк.\nИрина Рублева әйтеүенсә, быйылғы йәрминкәнең ситтән ҡайтарылған картуф һәм һуғанға ориентирланыуы уның үҙенсәлеге буласаҡ.\n— Быйылғы йыл уңышҡа бай түгел, — тип һыҙыҡ өҫтөнә алды ул. – Шуға күрә беҙ ауыл хужалығы продукцияһы менән беҙҙә һатыу итәсәк башҡа төбәктәргә мөрәжәғәт иттек.\n31 октябргә тиклем дауам итәсәк көҙгө йәрминкәләр өсөн Өфөлә 20-нән ашыу майҙан биреләсәк. Мөмкинлек булғанда йәрминкәләр ваҡытының тағы ла оҙайтылыуы ихтимал.\nТеги: ауыл хужалығы, йәрминкәләр, ҡулланыусылар баҙары


Төмән — Башҡорт Википедияһы\nТөмән, (сыб.) Цимке-тора\n71 401 000 000\nТөмән (рус. Тюмень) — Рәсәйҙең Көнбайыш Себер өлөшөндә урынлашҡан ҡала, Төмән өлкәһенең административ үҙәге. Илдең иң эре 50 ҡалаһы исемлегенә ингән: халҡы 583 меңдән артыҡ.\nXIII быуатта себер татарҙары Сыңғы-Тура ҡалаһына нигеҙ һала, XVI быуатта ҡала — Алтын Урҙаның Төмән олосының баш ҡалаһы була. Алтын Урҙала Туҡтамыш хан идара иткән осорҙа ҡалаға Төмән исеме бирелә. 1495 йылда эске конфликт арҡаһында Сыңғы Тура баш ҡала дәрәжәһен юғалта, Мөхәммәт Тайбуға үҙ иреген Каштак — Себер ҡалаһына күсерә. 1585 йылда урыҫ илбаҫары Йырмаҡ Сыңғы Тура — Төмәнде баҫып ала һәм яндыра. 1586 йылда урыҫ нығытмаһына нигеҙ һала.\n20 быуатта боронғо Сыңғы Тура урынында «Төмән» тигән стадион төҙөлгән, һөҙөмтәлә мәҙәни ҡатлам юғалған.\nТөмән өлкәһендә нефть һәм газ ятҡылыҡтары фәнни ойошмаларының үҫешенә булышлыҡ яһаны. 1990 йылдар башында юғары уҡыу йорттар һәм ғилми-тикшеренеү институты хеҙмәткәрҙәре һаны 11,5 мең кеше тәшкил иткән, йәғни эшкә яраҡлы ҡала халҡыныӊ 10 проценты.\nҒилми-тикшеренеү һәм проект институттары: Криосфера институты һәм Төньяҡтағы ерҙәрен үҙләштерергә тәҡдим проблемалары институты. Ғәмәли фән һәм газ комплексына ихтыяж йүнәлтелгән. Улар араһында "СургутНИПИнефть" (Төмән бүлексәһе), ТюменНИИгипрогаз, Гипротюменнефтегаз, СибНИИНП, Тюменнефтегеофизика (компания "Интегра"), "Нефтегазпроект", СибНАЦ, Сибнефтеавтоматика (ГМС Төркөмө) лидерҙар булып тора.\nБелем биреү учреждениелары:\nУрал дәүләт тимер юлдары университеты Төмән филиалы\nСайт администрации Тюмени\nhttps://ba.wikipedia.org/w/index.php?title=Төмән&oldid=1135310 ҡабул ителгән\nБыл бит һуңғы тапҡыр 05:40 15 май 2022 үҙгәртелгән.


Ниңә беҙҙекеләр әрмелә Тау егеттәре өсөн бәҙрәф йыуа? » "Йәшлек" гәзите\nГазета "Йәшлек" » Махсус бит » Проблема » Ниңә беҙҙекеләр әрмелә Тау егеттәре өсөн бәҙрәф йыуа?\nНиңә беҙҙекеләр әрмелә Тау егеттәре өсөн бәҙрәф йыуа?\nйәки ниңә беҙҙекеләр әрмелә Тау егеттәре өсөн бәҙрәф йыуа?\nАғай-эне – аҡ мыйыҡ,\nҠаҡҡан-һуҡҡан кеше булһа,\nХәрби комиссариаттарҙа быйылғы көҙгө саҡырылыш та башланып тора. Әрме сафында егерме биш йыл йөрөгән, хәрби хеҙмәттең күп нескәлеге менән таныш кеше булараҡ, күптәрҙе борсоған бер мәсьәлә буйынса үҙемдең фекерем менән бер аҙ бүлешмәксе булам. Әлеге шул “бабайлыҡ” мәсьәләһе. Элегерәк, хеҙмәте икенсе йылға киткәс кенә әкренләп “бабай”лана башлай ине һалдат. Ә хәҙер ул ярты йыл тулыуға “ҡартайып” та китә, күрәһең. Хәрби хеҙмәт срогын бер йылға ғына ҡалдырҙылар. Әммә әрменең ошо “хроник сире” һаман да булһа уны оҙата килә. Ил һағына алынасаҡ егеттәрҙе ҡайһы саҡ ҡыҙыу нөктәләргә эләгеү ҡурҡынысы түгел, ә әлеге “дедовщина” нығыраҡ борсоған һымаҡ. Шулай ҙа, әрме хеҙмәтен тамамлап ҡайтҡан ҡайһы ғына кешенән һорама, береһе лә үҙе хеҙмәт иткән частағы “бабайлыҡ”ҡа зарлана һалып бармай. Ул ғына ла түгел, күптәр хатта үҙенең “бабай” булып йөрөгән сағын ниндәйҙер ғорурлыҡ менән иҫкә ала. Бәғзеләр, әрмене “бабайҙар” ғына тотоп тора, тип бер аҙ фәстереп тә ебәргеләй... Тик бының менән хәрби хеҙмәткә барасаҡ призывниктарҙы, уларҙың ата-әсәләрен тынысландырып булмай, әлбиттә.\nТөрлө матбуғат сараһында әленән-әле баҫылып торған әрме хеҙмәтенең ошо ифрат та кире яғына зарланыу йәиһә, “бабай”ҙың да шул уҡ һалдат икәнлегенә лә ҡарамаҫтан, әрменең был “сир”е өсөн фәҡәт командирҙарҙы ғына әрләү менән тулы, бер-береһенә оҡшашыраҡ фекерле мәҡәләләрҙән айырмалы, бер аҙ ғәҙәти булмаған юҫыҡта һүҙ алып бармаҡсымын.\nБәғзеләр, бәлки, минең менән ризалашмаҫ та, шулай ҙа әрмеләге был ысынбарлыҡҡа күҙ йомоп ҡала алмайым. Әрме хеҙмәтенең үҙебеҙгә ҡағылышлы бер нескәлеген асып бирмәксемен. Беҙҙең башҡорт, татар, рус (уларға мари, сыуаш, мордва, удмурттарҙы ла индерҙем) халыҡтарына үҙ-ара һәм һәммә башҡа халыҡтар менән ифрат та татыу йәшәргә ынтылыу хас. Был – бик яҡшы сифат. Әммә, беҙҙең егеттәрҙә, ана шул иң һәйбәт яҡтары менән бер нәүбәттә, минең күңелде ҡырған бер нәмә лә бар. Өҙөп кенә әйткәндә, яҡташтар булыуына ҡарамаҫтан, әрме шарттарында бер-береһен башҡаларҙан яҡлашыу, ҡурсалау тигән нәмә беҙҙең егеттәр өсөн ғәҙәти күренеш түгел. Яҡташтарыбыҙҙа берҙәмлек тигән нәмә бик ныҡ аҡһай, тиһәм дә, хаталанмаҫмын. Күбеһенсә, рустар әйтмешләй, “моя хата с краю” тигән принцип менән йәшәйҙәр (әйткәндәй, бындай күренеш, үкенескә күрә, тик әрмелә генә лә түгел. Халҡыбыҙ вәкилдәре берәй сит ергә барып урынлашыу менән, милләттәштәрен таба һалып, улар менән ойошоу урынына, башҡалар араһында шундуҡ “эреп”, тырыша-тырыша уларҙың “йырын йырлай” башлай. Сит өлкәләрҙә йәшәгән яҡташтарыбыҙҙың күпселеге балаларын, ейәндәрен тик рус телендә генә һөйләштереүҙе маҡсат итеп ҡуя. Әллә шул дөйөм ҡабул ителгән телде өйрәнә алмай ҡалыр, тип ҡурҡыумы, әллә үҙ милләтебеҙҙе, телебеҙҙе хөрмәт итеү тигән нәмәгә бик өҫтән ҡараумы был...)\nОшо хаҡта һүҙ алып барғанда һәр саҡ беҙҙекеләр кеүек үк әрме хеҙмәтен үтәгән Кавказ егеттәре хаҡында бер-ике һүҙ әйтке килә. Уларҙы һәр тарафтан маҡтауҙы маҡсат итеп ҡуймайым, әммә был егеттәрҙең бер сифаты башҡаларға үрнәк итеп ҡуйырлыҡ: күп төрлө милләт вәкилдәре булыуҙарына ҡарамаҫтан, Кавказ республикаларынан килгән һалдаттар үҙҙәренең бер генә “молодой”ына ла башҡаларҙан ҡул түгел, хатта тел дә тейҙермәй... Бына шуның өсөн дә, ҡәҙерле яҡташтарым, ышанаһығыҙмы-юҡмы, әммә Дағстан егеттәре өсөн әрмелә “дедовщина” тигән төшөнсә бер ҡасан да һәм бөтөнләйгә булғаны юҡ! Ысын! Элек-электән улар әрмеләге “бабайлыҡ”тан һис кенә лә ҡурҡмай, хатта уның ни икәнен дә белмәй, тиһәм дә, хата булмаҫ. Башҡаларҙан айырмалы, улар өсөн әрме хеҙмәтендә иң ауыр нәмә “дедовщина” түгел, ә (сер итеп кенә әйтәм) дежурҙа иҙән (айырыуса бәҙрәф иҙәне) йыуыу. Һәм хеҙмәтенең башынан аҙағынаса улар бер мәртәбә лә казарма туалетының иҙәнен йыумайынса әрме срогын тултырып ҡайтып китә лә! Был егеттәрҙең: “Товарищ капитан, дайте любую другую, самую тяжелую работу, но только не это!..” – тигәнерәк мөрәжәғәтен ишеткеләгәнем дә бар. Сөнки бындай эш тау кешеләренең милли ғорурлығына барып төртөлә... Хатта ана шул осраҡтарҙа ла, улар урынына бәҙрәф иҙәнен йыуып та, башҡалар уларға бер ҡырын һүҙ ҙә әйтә алмай. Әйтеп кенә ҡара... Рота буйынса дежурҙа булған сержант нарядтағы “таулы”ға (уның ниндәй генә йәш булыуына ҡарамаҫтан) был эште йөкмәтергә маташмай. Ғәҙәттә, “молодой”ҙарҙан эшләтә торған рәсми булмаған башҡа йомоштар ҙа (“бабай”ҙың силғауын йыуыу, аҡ яғаһын тегеү, итеген таҙартыу, уға ҡайҙан булһа ла тәмәке табып алып килеү һымаҡ ваҡ-төйәк эштәр) уларға бер ҡасан да ҡушылмай. Ул ғына ла түгел, был хаҡта хатта уйлап та бирмәйҙәр! Бындай эшкә рус йәиһә башҡа милләт кешеһе егелә, тик Кавказ вәкиле түгел, сөнки уны яҡташтарының “йәше-ҡарты” һәр саҡ яҡлашырға әҙер торғанлығын барыһы белә.\nЮл ыңғайында, бәғзе һалдаттарыбыҙҙың ата-әсәһенә лә бер аҙ ризаһыҙлығымды белдереп үтмәксемен. Бер-ике йыл элек райондарыбыҙҙың береһенән булған мәктәп уҡытыусыһы менән һөйләшеп ултырырға тура килде. Улы әрменән хат яҙған икән. Фәлән-фәлән адресҡа алты мең һум аҡса ебәреүҙәрен үтенгән. Әгәр шул сумманы ата-әсәһе “бабайҙар”ға ебәрһә, был башҡорт егетенең хеҙмәте тамамланғансы “проблемаһы” булмаясаҡ, йәнәһе. “Аҡса ебәрергә тура килер”, – ти үҙе лә ҡасандыр әрме хеҙмәтендә булып ҡайтҡан атай кеше. “Часть командованиеһына хәбәр итергә кәрәк, һис кисекмәҫтән!” – тим. Ә атай кеше минең тәҡдимдән ҡырҡа баш тарта. “Улыма берәй зыян тейеүенән ҡурҡам, бәләһенән баш-аяҡ...” – ти ул. Бына ҡайҙа ул аталы-уллы “дед”тарҙан ҡурҡып ятҡан кешеләр! Ҡурҡып ҡына ла түгел, уларҙы һыйлап ятыусылар! Командирына хәбәр иткән хәлдә, теге хулиганды, һис шикһеҙ, “ауыҙлыҡлаясаҡтар”ын беләм. Юҡ. Беҙ һаман да ҡурҡа бирәбеҙ. Бәлки, был осраҡта ла әлеге офицер ғәйеплелер?.. Бындай эште хулигандар офицерҙарҙан бик-бик йәшертен рәүештә эшләй.\nҺәр бер часта ла тиерлек Башҡортостан егеттәре шаҡтай күп. Әммә, үкенескә күрә, беҙҙекеләр фәлән подразделениела төгән яҡташ бар икәнлеген генә белә (белһәләр, бик яҡшы әле). Бер ҡаланан, йә бер райондан булмаһалар, үҙ-ара тығыҙ элемтә тотоуҙы ла кәрәк түгел тип һанайҙар. Көн дә күрешеп йөрөгән хәлдә лә, һәр кем фәҡәт үҙ проблемаһы менән генә йәшәй. Ифрат та күңелһеҙ бер хәлде иҫләйем. Райондарыбыҙҙың береһенән булған йәш һалдаттан (фамилияһын яҙмайым) аҡса даулап, уны үҙ-үҙенә ҡул һалыр хәлгә еткергәндәр. Тәржемәсе эше минең вазифама инмәүенә ҡарамаҫтан, башҡорт һәм татар телен белгән офицер тип, һуңынан мине хәрби прокуратураға саҡыртып, һалдаттың ата-әсәһенә, туғандарына, һөйгән ҡыҙына яҙған хаттарын руссаға тәржемә итеүемде һоранылар. Һалдат ата-әсәһенән, апайҙарынан тик аҡса һорап ҡына яҙған. Йәнәшәһендә яҡташтар күп кенә булыуына ҡарамаҫтан (ул йылда Башҡортостандан беҙҙең дивизияға етмешләгән егет саҡырылғайны), уларға үҙенең ана шул проблемаһын һөйләмәгән йәиһә, һөйләгән хәлдә лә, улар яғынан яҡлау тапмаған. Тимәк, егетебеҙ үҙ яҡташтарының ярҙамына һис тә өмөт бағламаған... Офицерҙарға ла мөрәжәғәт итергә ҡурҡҡан. Командирға үҙенең хәлен һөйләп биргән хәлдә, был егеттең проблемаһы бик еңел генә хәл ителер ине лә бит. Әммә яҡташыбыҙ фәҡәт үҙенең туғандарынан аҡса һорап яҙған да яҙған. “...Атай, миңә “счетчик” подключать иттеләр, тиҙерәк һалығыҙ, фәләнсә сумманы...” – тигән ялбарыулы хаттар... Ата-әсәһе, әлбиттә, бай кешеләр түгел, улына аҡса һала алмағандар. Йәиһә, бигүк алыҫ булмауына ҡарамаҫтан, часҡа ла килеп етергә уйламағандар. Үрҙә әйтелгән атай кеше һымаҡ уҡ, часть командованиеһына ла был хаҡта хәбәр итмәгәндәр хатта! Ошаҡлашҡандары өсөн улдарына “бабайҙар” берәй зыян эшләп ҡуймағайы тип ҡурҡҡандар, ахырыһы. Ә тегеләрҙең “счетчигы” һалдаттың “бурыс”ын өҫтәгән дә өҫтәгән... Ата-әсәһе часҡа килде, тик... аҫылынып үлгән улының мәйетен алып ҡайтырға... Рота командирын капитандан өлкән лейтенант дәрәжәһенә төшөрҙөләр. Иң төп ғәйепле – хулиган, йәғни “молодой”ҙан аҡса һауыусы “бабай” һалдат дембелгә ҡайтып китер урынға, дисциплинар батальонға ебәрелеүгә хөкөм ителде.\nӘлеге Кавказ егеттәрен һаман миҫал итеп килтерергә мәжбүрмен. Улар, беҙҙең егеттәрҙән айырмалы, барлыҡ подразделениелағы, хатта бер аҙ алыҫтараҡ ятҡан частарҙағы яҡташтары менән дә бик тығыҙ бәйләнеш тота (Советтар Союзы заманынан, хатта кеҫә телефоны булмаған саҡтарҙан уҡ шулай!). Дивизияға йәш пополнение алып килергә Кавказ яғына ла күп йөрөнөм. Яҡташтары килерен алдан белешеп торған һалдаттар, тиҙ арала йыйылышып, йәштәр менән танышырға килә һалып етә. Уларҙың часҡа яңы килгән һәр бер яҡташын бер туғандай, ифрат та йылы ҡабул итеп, шундуҡ ҡосаҡлашып, танышыу мәлдәрен күреп: “Их, беҙҙең халыҡ та шулай булһа икән”, – тип һәр саҡ ысын күңелдән көнләшә инем. Ә хеҙмәт дәүерендә берәйһенең хатта аҙ ғына проблемаһы килеп сыҡһа, шунда уҡ барыһы ла йыйыла һала. Шуға күрә лә башҡалар улар менән ҡапыл да конфликтҡа инмәүҙе хуп күрә.\nҮҙебеҙҙең яҡташтарыбыҙҙың ҡайһы берҙәренән: “Фәлән райондан булған фәлән һалдатты беләһеңме?” – тип һораһаң, шунда уҡ: “Ҡайһы призыв?” – тигән ҡаршы һорауҙы ишетәһең. Бәғзеләрҙең хатта тап-таҙа башҡортса биргән һорауға, башҡаларҙан уңайһыҙланып, вата-емерә руссалап яуап биреүе лә мөмкин. Әгәр мин һорашҡан һалдат уның призывынан түгел йәиһә башҡа подразделениенан икән, хатта бер райондан булһа ла, яҡташы хаҡында бер ни ҙә белмәүенә ғәжәпләнәһең. Мин, уйлап ҡараһаң, офицер булараҡ, оломо ул, йәшме, әммә һалдат менән таныш булыуҙа әллә ни мохтаж да түгел кеше. Шулай булыуға ҡарамаҫтан, ниндәй генә яҡташ һалдатты осратһам да: “Взводығыҙҙа беҙҙекеләр тағы бармы, күпме һ.б...” – тип, уның таныштары хаҡында һораша ла башлайым. Кавказдыҡылар бит тап ана шулай итеп бер-береһе менән тиҙ арала танышып та китә һәм, “йәше-ҡарты” тигәндәй, ниндәй генә призыв, ниндәй район, ҡайһы подразделениела булмаһын, бер-береһен бик яҡшы белә.\nЯҡташтарыбыҙҙың тағы бер үҙенсәлеген асып бирмәксемен. Яҡшы сифатмы был әллә киреһенсәме икәнлеген баһалауҙы уҡыусыларымдың ихтыярына ҡуям. Һәр частағы тиерлек офицер һәм прапорщиктар араһында беҙҙең яҡташтар (башҡортмо ул, татар йәиһә рус булһынмы) ҙа була. Бына ошо хаҡта белеп тә, беҙҙең егеттәребеҙ (бәғзеләренән башҡа) шул “ағайҙар”ға килеп үҙҙәрен таныштырырға тартына. Әллә ояла. Хатта етди генә проблемалары булған хәлдә лә. Беҙҙең халыҡҡа хас ғорурлыҡмы был, әллә ҡыйыуһыҙлыҡмы, йәиһә саманан тыш әҙәплелекме?.. Мин быны, шәхсән, үрҙә әйтелгәнсә, үҙ милләтең вәкилдәренә үтә лә битараф ҡарашта булыу, тип кенә атар инем.\nЯҡташ һалдаттарыбыҙҙың ҡайһы берҙәрен “дед”тар йәберләүен ишеткәс тә, бар эшемде ташлап, йыш ҡына казармаларға барғылай инем (быныһы ла минең вазифама инмәй ине, әлбиттә). Шуның өсөн бәғзе офицерҙар, ярым шаяртып, миңә “милләтсе” тип “төрттөргөләй” ҙә торғайны. Әммә, уларҙың һүҙҙәрен ысын шаяртыуға һанап, үҙемдең намыҫым ҡушыуы буйынса эш иттем. Казармала ҡыйырһытыусылар менән ҡайһы саҡ шаҡтай ҡаты ғына итеп һөйләшеп алғас, йәиһә бәғзеләренә прокуратура менән янағандан һуң, әлбиттә, шиңә төшәләр. Ошондай етди генә һөйләшеү, әлбиттә, бик тә ыңғай һөҙөмтә бирә. Бынан ары беҙҙең яҡташҡа береһе лә башҡаса яҡынламай, сөнки уның яҡлашыр кешеһе – “землягы” барлығын инде казармала барыһы ла белә һәм тоя. Эйе, эйе, ысынлап та, башҡаса уға “тырнаҡ менән дә” тейеүсе табылмай, тик... мин ҡурсалаған аныҡ яҡташҡа ғына. Сөнки быныһын күрмәмешкә һалышҡан башҡа яҡташтарыбыҙ һәр кемеһе артабан да үҙ көнөн үҙе күрә, һәр береһе “үҙ һурпаһында үҙе бешә”. Яҡташ “дед”тар менән дә һөйләшкеләгәнем булды. “Нишләп үҙебеҙҙең йәштәрҙе яҡлашмайһығыҙ?” – тигән һорауға ҡайһы саҡ: “Беҙ йәш саҡта беҙҙе лә бер кем дә яҡлашманы”, – тигән яуапты ишетергә тура килә ине. Ә бына бәғзеләрҙең атайҙары часҡа килеп, “дедушка”ларға күренеп, бер-икеһе менән һөйләшеп китеүе ифрат та яҡшы һөҙөмтә биреүе хаҡында әйтер инем. Атайҙар улы хеҙмәт иткән часҡа, исмаһам, бер барып ҡайтырлыҡ аҡса табыр, моғайын (әйткәндәй, башҡа нәмәгә һәр саҡ аҡса табыла).\nБашҡа яҡтарҙан килгән һалдаттарҙан айырмалы, хәрби бурысын үтәүгә һәр саҡ намыҫ менән ҡараған, һис бер эштән дә ҡурҡмаған, сыҙамлы, тырыш булған үҙебеҙҙең егеттәребеҙҙе шаҡтай ҡаты тәнҡитләүемә үпкәләүселәр ҙә булыуына шикләнмәйем. Кемдәрҙер, әлбиттә, һис һүҙһеҙ, яҡташтарыбыҙҙы әрмелә башҡаларҙан ҡыйырһыттырмай алып та йөрөгәндер. Әммә сирек быуат эсендә миңә үҙебеҙҙекеләрҙе ҡурсалаусы үҙебеҙҙең егеттәрҙе осратырға тура килмәне. Шуға күрәлер ҙә әрме хеҙмәтен бәйән иткән ҡайһы бер әҫәрҙәремдә тап шундай, үҙем күрергә хыялланған яҡташ һалдат образын тыуҙырырға тырышам (бынан бер нисә йыл элек “Аҡ сыйырсыҡ”, “Һикәлтәле һуҡмаҡ” исемле повестарым донъя күрҙе).\nҺүҙемде йомғаҡлап, әле әрмегә саҡырыла торған егеттәребеҙгә, тау халыҡтары һымаҡ берҙәм булһағыҙ, һеҙҙең өсөн дә бер ниндәй “бабай” ҡурҡыныс булмаҫ ине, тигән уйымды, теләгемде, тәҡдимемде еткерге килә. Икенсенән, хеҙмәт срогы буйынса үҙегеҙ “бабай” булып алғас та йәш яҡташтарығыҙҙы яҡлашып алып йөрөһәгеҙ ине. Өсөнсөнән, һәр часта тиерлек булған яҡташ офицер, прапорщиктарға, контрактник ағайҙарығыҙға һис бер тартынмай ғына барып, үҙегеҙ менән таныштырығыҙ, хәлегеҙҙе һөйләргә оялмағыҙ. Уларҙың һеҙгә һәр саҡ ярҙам ҡулы һуҙасағына икеләнмәйем. Хеҙмәтегеҙҙә Аллаһы Тәғәлә уңыштар насип итһен.\nотставкалағы медицина подполковнигы,\nСығыу ваҡыты 24-10-2015, 14:35 | Ҡаранылар: 1253\nҺин алкоголик түгелме?


Республиканың туғыҙ районында тыуым артҡан, шул иҫәптән Күгәрсендә\n14 Июнь 2019, 00:35\n2019 йылдың биш айында Башҡортостанда 17 593 сабыйҙың тыуыуы теркәлгән. Республиканың туғыҙ районында тыуыу тураһында таныҡлыҡ тапшырыуҙың артыуы билдәләнгән.\nЮстиция эштәре буйынса дәүләт комитеты мәғлүмәттәренә ярашлы, Саҡмағош районында артым – 13,3%, Стәрлетамаҡта – 10,7%, Асҡында – 8,8%, Әлшәйҙә һәм Дыуанда – 6,5%, Илеш районында – 5,7%, Күгәрсендә – 4,6%, Йәрмәкәйҙә – 2,5%, Өфө районында 1,0% тәшкил иткән.\nӨфөлә Дим (5,2 процентҡа), Ленин райондарының (5,5) ЗАГС бүлектәрендә, Октябрь районының икенсе ЗАГС бүлегендә (6,3 процентҡа) теркәлгән сабыйҙар һанының артыуы билдәләнгән.\nБүздәк һәм Нуриман райондарында ошо осорҙа тыуым күрһәткестәре былтырғы кимәлдә ҡалған.


Бөтә гимназия уҡыусыларының күңеленә ятҡан «Шоу – танцы» проекты аҙағына ла яҡынлашты.Ҡыҫҡа ғына ваҡыт эсендә ул үҙе бер ҙур тамашаға әүереде.\nФиналға үтеүсе ҡыҙҙар – малайҙар бер аҙна эсендә бейеү түңәрәге етәксеһе Нурмөхәмәтов Әнфәр Әсхәт улы етәкселегендә яңы бейеүҙәр өйрәнде. Халыҡ бейеүҙәре командаһына гимназиябыҙҙың сығарылыш класы уҡыусыһы Тусалина Азалия яуап бирһә, ә замана бейеүҙәренә Мирас фольклор йыр һәм бейеү ансамбле етәксеһе Карасов Айгиз дәртле бейеүҙәр өйрәтте.\nКонкурс булғас, еңеүсеһе лә булырға тейеш. Шулай итеп, халыҡ бейеүҙәрен башҡарыу буйынса:\n8 “Д”, 11 “В”, 10 “Д” 3-сө,\n8 В, 9 “В” 2-се,\nә 9 “Е” кластары 1-се урынға лайыҡ булды.\nӘ инде замана бейеүҙәренә килгәндә, һөҙәмтәләр ошолай:\n9 А, 10 В, 8 Г, 9 Г – 3-сө,\n11 А, 8 А – 2-се,\n10 Е, 11 Д – 1-се урынға лайыҡ булды.\n“Иң оҫта халыҡ бейеүҙәрен башҡарыусы” исеменә 9- сы Б класы уҡыусыһы Кинйәғолова Сәлимә һәм 11 Д класынан Ғөбәйҙуллин Айсыуаҡ лайыҡ булды.Сәхнәлә уларға етеүсе юҡ ине, сөнки бар күңелдәрен һалып, сәхнәне үҙҙәренең бейеүҙәре менән дер һелкеттеләр. Ә кем “Иң оҫта замана бейеүен башҡараусы” исеменә лайыҡ булды тиһегеҙме ? Әлбиттә, 11 – се Б класы уҡыусылары Аҡйегетова Земфира ,Миңлеғолов Урал һәм 7-се Г класы уҡыусыһы Ситдикова Ләйсән!\nБыл проект гимназиябыҙҙа беренсе йыл ғына булдырылды. Алдағы йылдарҙа ла уҡыусылар һынатмаҫ, яңынан – яңы исемдәр балҡып сығыр тигән ышаныста ҡалабыҙ. Ә ойоштороусыларға һәм жюри рәйестәренә ысын күңелдән ҙур рәхмәт һүҙҙәрен еткерәбеҙ. Эшләгән эштәрегеҙ үҙегеҙгә изгелек булып әйләнеп ҡайтһын!


«Киске Өфө» гәзитенең сайты - ХАЛЫҠ РАДИОҺЫ УЛ "ЮЛДАШ"! - 2020 - Мәҡәләләр\nРәсүл СӘҒИТОВ, Рәсәй Федерацияһының атҡаҙанған мәҙәниәт хеҙмәткәре, "Юлдаш" радиоһының ижтимағи-сәйәси программалар бүлеге етәксеһе: "Юлдаш" радиоһының республика тарихында эҙе балҡып ята, сөнки уның асылған ваҡыты быуат менән быуат алмашынған тарихи мәл ине. Һәм "Юлдаш" та тормошобоҙға яңы һулыш, яңы алым, яңы аҙым, революцион үҙгәрештәр менән килеп инде. Ғөмүмән, "Юлдаш" барлыҡҡа килгән ваҡытта ҡорамалдар ҙа, магнит таҫмалары ла бик етешмәгән осор ине. Өҫтәүенә, алып барылған идеология арҡаһында күпселек тапшырыуҙар алдан яҙылды, яңылыҡтар һәм концерттар, бер нисә проект ҡына тура эфирҙа булыр ине. Был инде ҡалыплашҡан эш алымы ине һәм шул ваҡытта тик тура эфирҙа ғына тигәндәй эшләгән канал асылды. Тигәндәй, тием, сөнки беҙ, Башҡортостан радиоһының вариҫы булараҡ, уның эшләгән ысулдарын да ситкә типмәнек, әле лә яҙма тапшырыуҙар, мәҫәлән, радиоспектаклдәр, әҙәби уҡыуҙар, фондта һаҡланған яҙмалар, шулай уҡ тапшырыуҙы биҙәп ебәреү өсөн дә яҙмалар ҡулланыла.\nОшо үткән 20 йыл эсендә "Юлдаш" телебеҙ үҫешенә лә ҙур этәргес бирҙе тип уйлайым, сөнки беҙ бит быға тиклем яҙма телмәргә күнеккән булғанбыҙ. Ә киң мәғлүмәт саралары аша йәнле һөйләү теле бигүк яңғыраманы. Был бик кәрәк, сөнки матур һөйләү өлгөһөн беҙ барыбер ҙә киң мәғлүмәт саралары аша күрһәтергә тейешбеҙ, сөнки кеше ҡолағы менән ишетеп тә дөрөҫ һөйләүгә ынтыла. Был ынтылыш, бәлки, кеше үҙе иғтибар итмәйенсә лә барлыҡҡа киләлер, ә беҙҙең, радио журналистарының төп ҡоралы - һүҙ менән бергә йәшәү. Өҫ-башҡа ҡарап ҡаршы алыу ғәҙәттән сыҡмаған әле, һәм, йөкмәтке ни тиклем генә алтын булмаһын, форма көмөш саҡта баяғы алтын баҡырға ла әйләнеп ҡуя. Шул алтын баҡырға әйләнмәһен өсөн тырышабыҙ.\nШулай ҙа иң мөһиме - "Юлдаш" радиоһының тура тапшырыуҙары - ул халыҡ менән йәмәғәт ойошмаларын, власть даирәләрен бәйләп тороусы күпер, тиер инем. Сөнки халыҡ тура эфир барғанда шылтырата, һорауҙарын бирә, үҙен ҡыҙыҡһындырған һорауҙарға яуаптар таба, ә йәмәғәт эшмәкәрҙәре, вазифа биләүселәр проблемаларҙы асыҡлай.\nҒөмүмән, ғүмеремдең күпселек өлөшөн ошо радиоға бағышлағаныма, Алла бойорһа, киләһе йыл 30 йыл тулырға тора, ошонда эшләп йөрөүемә, үҙемдең фекерҙәремде радио тыңлаусыма еткерә алғаныма бик бәхетлемен, сөнки фекерең булып та фекерҙе еткерә алыу мөмкинлеге булыу - шулай уҡ һәйбәт нәмә.\nАртабан да тыңлаусыларыбыҙ менән бәйләнештәребеҙ тығыҙ, ныҡлы булһын. Радио бит ул бөгөн киң мәғлүмәт сараһы ғына түгел, ә ниндәйҙер ижтимағи институтҡа әйләнде. Тыңлаусыларыбыҙ әйтеүенсә, хатта ошо радиоға ҡарап йәшәү бар: радио менән уянып, радио менән бергә йоҡлап китеү ғәҙәткә инә. Юлда барғанда ла "Юлдаш" - юлдаш. Ғөмүмән, радио - ул халҡыбыҙҙың дуҫы. Шул дуҫлыҡҡа ике яҡ та киләсәктә лә тоғро булһын ине.\nЗөлфиә БАСИРОВА, "Орнамент" журналының баш мөхәррире: Мин - Ырымбур ҡыҙы. Бала саҡта инәй-атайым Өфө, Ҡаҙан радиоһын ҡуйып, көнөнә самалы ғына ваҡыт арауығында халыҡ һәм эстрада йырҙары, яңылыҡтар тыңлай торғайныҡ. 2014 йылдан алып яҡташтарым, ауылдаштарым хәҙер тәүлек буйына рәхәтләнеп башҡорт телендә радио тыңлай ала. Был Башҡортостандан айырылып, үҙҙәренең тарихи ерҙәрендә йәшәгән башҡорттар өсөн шул тиклем ҙур шатлыҡ булды, хатта радиоһы булмағандар радиоалғыс алып ултыртты. Байрамға, ялға ҡайтҡанда үтеп киткән машина, күрше-тирә яҡтан моңло йыр, туған телдә шиғыр, әҙәби әҫәрҙәр, яңылыҡтар ишетеүе күңелле. Тимәк, тыуған яғыма манҡортлоҡ хәүефе янамай. "Юлдаш" каналының республика халҡына һәм Башҡортостандан ситтә йәшәгән, вахтала эшләп йөрөгән милләттәштәребеҙ өсөн килтергән файҙаһы, тәьҫире әйтеп бөткөһөҙ. Милли мәҙәниәткә хөрмәт, ҡыҙыҡһыныу, башҡорт теленә ихтирам да ошонан киләлер. Милли әҙәбиәт һәм милли баҫмалар барып етмәҫлек ергә радио тулҡындары аша башҡорт өсөн донъя кендеге булған Башҡортостандың яңылыҡтары, көнитмеше, борсоған көндәлек мәсьәләләре, еңеүҙәре һәм ҡыуаныстары барып етә, милләттәштәребеҙ күңеленә республика өсөн борсолоу йәки ҡыуаныс шатлығы тыуыуға сәбәп була. "Юлдаш" каналының унда эшләп киткән, бөгөн хеҙмәт иткән һәр хеҙмәткәренә оло рәхмәтемде еткерәм. Киләсәктә яңы ижад үрҙәре, һаулыҡ, бәрәкәт теләйем. Ә беҙ, радио тыңлаусылар, өйҙәребеҙҙә, машинала сәйәхәт иткәндә радио тыңлау мәҙәниәтен тергеҙәйек. Милли баҫмалар уҡыу, телевидение ҡарау һәм радио тыңлау үҙебеҙҙән башлана икәнен онотмайыҡ.\nНурия АБДУЛЛИНА, Башҡортостандың атҡаҙанған мәҙәниәт хеҙмәткәре, "Юлдаш" радиоһының иң тәүге алып барыусыларының береһе: Мин 1996 йылда радиоға эшкә килдем, ул саҡта Радио-2 каналында башҡорт, татар, урыҫ телдәрендә бер-беребеҙ артынан сәғәттәрҙе алмаштырып эшләй инек. Күпмелер ваҡыт үткәс, ул "Сәфәр" радиоһына әйләнеп китте, артабан инде рустар - СпутникФМ, беҙ "Юлдаш" исеме менән башҡорт һәм татар телдәрендә тапшырыуҙар алып бара башланыҡ. 1996 йылда уҡ, мәғлүмәти-музыкаль канал асылғас, халыҡ "аһ" итеп, йотоп алырҙай булып, радио тапшырыуҙарын көтөп алған, оло бүләк итеп ҡабул ителгән мәл булды ул. Сөнки бығаса милли тапшырыуҙарға аҙ ғына ваҡыт бүленһә, ҡапыл тәүлек әйләнәһенә башҡортса һәм татарса тапшырыуҙар яңғырап тороуы әкиәти тормошҡа барып ингән кеүек булғандыр, тип уйлайым. "Юлдаш"ҡа әйләнгәнгә тиклем үк киске сәғәт 7-нән төнгө 1-гә тиклем бер тауыш менән бер кеше тапшырыуҙар алып бара торғайныҡ, әммә тауышың ни тиклем матур булмаһын, бер тауыш ул тамашасыны ялҡыта. Шулай булһа ла беҙ тулҡынланып, оло яуаплылыҡ тойоп, шатланып, ҡыуанып эшләй башланыҡ. Музыкаль биҙәүгә килгәндә, ул ваҡытта магнит таҫмалары ҡулланыла ине. Музыкаль биҙәлеш мөхәррирҙәре Урал Ниғмәтуллин, Әминә Хафизова нисек тапшырыуҙарға кәрәкле көйҙәр, йырҙар табып өлгөргәндер - һаман аптырата. Шул уҡ ваҡытта тура эфирҙа һирәк булһа ла хикәйәләр уҡыйһың бит инде, ниндәйҙер урында гармун тауышы йәки ҡурай моңон ебәрергә кәрәк. Үҙебеҙ уҡыйбыҙ, үҙебеҙ гармун уйнаған, ҡурай уйнаған хәрәкәттәрҙе ымлап күрһәтәбеҙ. Бик йыш булмаһа ла, таҫмалар өҙөлөп киткән саҡтар ҙа булғыланы. Шул замандар менән бөгөн бер төймәгә генә баҫып йыр ҡуйып ебәреүҙе сағыштырһаң, радионың нисек эшләй башлауына был бәләкәй генә бер дәлил булып тора. Һуңынан баш мөхәррир булып Миләүшә Ғәлиева килде. Тапшырыуҙар ваҡытын рубрикаларға бүлеп, төрләндерҙек. Радио - ул заман менән, халыҡ менән бергә үҫә, уға талаптар арта бара, шуға йыл һайын ниндәйҙер яңылыҡ кәрәк. Башҡортостан, халыҡ өсөн уның әһәмиәте, үҙенсәлеге нимәлә - тормошта ул ысын мәғәнәһендә юлдаш булып тора. Күптәр иртән тороу менән радиоһын ҡабыҙа, юлдағылар автомагнитолаһын беҙҙең тулҡындарға көйләй - ул эшләп тора, гөрләп тора, яңылыҡтар тыңлап та, музыкаль тулҡындарҙа бәүелеп тә, радиоһөйләшеүҙәрҙә ҡатнашып, тормошта булған ниндәйҙер күренешкә фекерҙәрен, мөнәсәбәттәрен белдереп тә өлгөрәләр һәм ошо тормошта ҡайнап йәшәйҙәр. Шул уҡ ваҡытта хәҙер интернет селтәре булғас, күптәр үҙенә кәрәкле мәғлүмәтте, йыр-моңдо селтәрҙәр аша ла эҙләп таба, шуға ҡарамаҫтан, "Юлдаш" һаман да үҙенең юғары рейтингын һаҡлай, халыҡ уны үҙенең дуҫы итеп һайлаған һәм ул - ысын мәғәнәһендә халыҡ радиоһы.\nЯҙылған: 02.10.20 | Ҡаралған: 405


Республикала бер көндә генә янғында өс кеше һәләк булды - GTRK.TV — Новости Уфы и РБ\nРеспубликала бер көндә генә янғында өс кеше һәләк булды\nРеспубликала бер көндә генә янғында өс кеше һәләк булды.\nБар осраҡтарҙа ла янғын ут менән һаҡһыҙ эш итеү сәбәпле сыҡҡан. Республиканың ғәҙәттән тыш хәлдәр идаралығынан хәбәр итеүҙәренсә, йыл башынан сыҡҡан 3 мең янғында 196 кешенең ғүмере өҙөлгән. Әйткәндәй, уларҙың күбеһе тап һаҡһыҙлыҡ сәбәпле яҡты донъя менән хушлашҡан. Шуға ла ғәҙәттән тыш хәлдәр идаралығы янғындарҙы иҫкәртеү йәһәтенән махсус рейдтар үткәрә башланы.\n05 октября “Башҡортостан” дәүләт концерт залында “Таланттар йондоҙлоғо” тип исемләнгән ҙур тамаша була


Был ваҡиғаны 75 йыл буйы көттөк!\n6 Май 2020, 17:44\nӨфөлә Рәсәй Федерацияһы Геройы генерал-майор Миңлеғәле Шайморатовтың “Алтын Йондоҙ” миҙалын тантаналы рәүештә ҡаршы алыуҙың репетицияһы үткәрелде\nБөгөн Өфөлә Рәсәй Федерацияһы Геройы генерал-майор Миңлеғәле Шайморатовтың “Алтын Йондоҙ” миҙалын тантаналы рәүештә ҡаршы алыуҙың репетицияһы үткәрелде.\n9 майҙа дәүләт наградаһын Өфөгә мәңгелек һаҡлауға алып киләсәктәр. Уны аэропортта ҡаршылаясаҡтар һәм артабан Ҡыҙыл һәм Совет армияһында ҡоралланыуҙа торған Бөйөк Ватан һуғышы осорондағы “ГАЗ-67”автомобиле, “К-750”, “М-72” мотоциклдары, шулай уҡ 16-сы Гвардия кавалерия дивизияһы һәм Еңеү Байрағы оҙатыуында ҡаланың үҙәк урамдары буйлап алып үтәсәктәр һәм Совет майҙанында тантаналы рәүештә Милли музейға тапшырасаҡтар.\nХәтерегеҙгә төшөрәбеҙ: Рәсәй Президенты Владимир Путиндың быйылғы 30 марттағы Указы менән 112-се Башҡорт кавалерия дивизияһының легендар командиры, генерал-майор Миңлеғәле Шайморатовҡа 1941 – 1945 йылдарҙа Бөйөк Ватан һуғышында немец-фашист илбаҫарҙарына ҡаршы көрәштә күрһәткән батырлыҡтары өсөн үлгәндән һуң Рәсәй Геройы исеме бирелде.\nБашҡортостан Хөкүмәте Премьер-министры урынбаҫары Ирек Сәғитов: “Республика Башлығы Радий Фәрит улы Хәбиров тарафынан мини-парад үткәреү, “Алтын Йондоҙ” миҙалын ветерандарһыҙ ҡаршылау тураһында ҡарар ҡабул ителде. Ғәфү үтенәбеҙ. Билдәле хәл айҡанлы, сара күмәк халыҡ ҡатнашлығынан тыш үтәсәк. Ветерандар һәм республика халҡы өсөн тура трансляция буласаҡ. Уны телевидение аша ҡарарға мөмкин.\nВетерандарҙы ла өйҙә ҡалырға һәм телевизор аша парадты, “Алтын Йондоҙ” миҙалын ҡаршылауҙы ҡарарға саҡырабыҙ. Был хәлде 75 йыл буйы көттөк. Шуға уны 9 майҙа билдәләргә ҡарар иттек. "Алтын Йондоҙ"ҙо Рәсәй Геройы, подполковник Николай Злобин ҡабул итеп аласаҡ. Ул хеҙмәт иткән 29-сы махсус тәғәйенләнешле отряд генерал-майор Миңлеғәле Шайморатов исемен йөрөтә. Ә Совет майҙаны электән Өфөнөң тарихи үҙәге булды, уның эргәһендә “Алтын Йондоҙ” һаҡлауға тапшырыласаҡ Башҡортостандың Милли музейы урынлашҡан”, – тип белдерҙе.


Рөстәм Хәмитов Вьетнамдың Рәсәйҙәге Илсеһе менән осрашты\nКисә республика Йортонда Башҡортостан Башлығы Рөстәм Хәмитовтың Вьетнам Социалистик Республикаһының Рәсәй Федерацияһындағы Ғәҙәттән тыш һәм Тулы хоҡуҡлы Илсеһе Нго Дык Мань менән осрашыуы үтте. Ул был вазифаға 2018 йылдың башында тәғәйенләнде. Яҡтар сәнәғәт, сауҙа-иҡтисади, ғилми һәм мәҙәни өлкәләрҙә хеҙмәттәшлек перспективаларын тикшерҙе.\n– Илдәребеҙ халыҡтары араһындағы дуҫлыҡты, Советтар Союзы һәм Вьетнамдың үҙ-ара мөнәсәбәттәре тарихын хөрмәт итәбеҙ, – тине Рөстәм Хәмитов. – Бөгөн Рәсәй-Вьетнам хеҙмәттәшлеге стратегик партнерлыҡ сифатына эйә. 2019 йыл Вьетнамда Рәсәй һәм Рәсәйҙә Вьетнам йылы тип иғлан ителгән.\nҺуңғы йылдарҙа Башҡортостан-Вьетнам мөнәсәбәттәре нығына һәм үҫешә, тип билдәләне төбәк етәксеһе. Бариа-Вунгтау провинцияһы менән хеҙмәттәшлек тураһында килешеү төҙөлгән. Уҙған йыл аҙағында Башҡортостан делегацияһы Вьетнамға барып ҡайтты.\n– Республикабыҙҙа ҙур-ҙур һөт комплекстары төҙөргә ниәтләнгән Вьетнамдың ҙур TH Group корпорацияһы менән уртаҡ ҡыҙыҡһыныуҙар бар, – тип һыҙыҡ өҫтөнә алды Рөстәм Хәмитов. – Беҙгә Евразия иҡтисади союзы һәм Вьетнам араһында ирекле сауҙа тураһындағы килешеүҙең мөмкинлектәрен файҙаланырға кәрәк. Һис шикһеҙ, ул бөтә үҙ-ара сауҙа ҡатнашыусылары өсөн асҡан мөмкинлектәрҙе киңерәк ҡулланыу зарур.\nРеспублика Башлығы алдағы йылдарҙа Башҡортостанда үтәсәк ҙур-ҙур халыҡ-ара саралар хаҡында һөйләне һәм уларҙа Вьетнам делегацияһын ҡатнашырға саҡырҙы.\nНго Дык Мань Башҡортостан ул Илсе сифатында килгән Рәсәйҙең беренсе төбәге булыуын билдәләне\n– Илдәребеҙҙең – Вьетнамдың һәм Рәсәйҙең мөнәсәбәттәре – үҫеш өсөн ҙур потенциал тигән фекер менән тулыһынса килешәм. Шуға илдәребеҙ араһында яйға һалынған бик яҡшы үҙ-ара мөнәсәбәттәрҙе яңы кимәлгә күтәрер өсөн бергәләп эшләргә тейешбеҙ, – тине ул. – Хеҙмәттәшлекте нығытыр өсөн бөтә мөмкинлектәребеҙ ҙә бар тип уйлайым. Ә Вьетнамдың ТН Group корпорацияһы бында ҙур инвестиция проекттарын ғәмәлгә ашыра башлауы республикала бында инвестицияларға теләгән башҡа Вьетнам бизнесмендары өсөн уңайлы шарттар булдырылыуы тураһында һөйләй.\nӘлеге ваҡытта Башҡортостан һәм Бариа-Вунгтау провинцияһы араһында аныҡ хеҙмәттәшлек планы әҙерләнә, уның делегацияһы быйыл республикаға килеүе ихтимал, тип һөйләне Илсе.\n– Һеҙ бында йәшәгән Вьетнам граждандарына булышлыҡ итәһегеҙ. Үҙегеҙ беләһегеҙ, улар бында элек студенттар, эшселәр сифатында килде. Советтар Союзы тарҡалғандан һуң шунда ҡалды, – тине Нго Дык Мань. – Ҙур ҡәнәғәтлек менән уларҙың бында яңы тормош башлауын билдәләйем. Уларҙың күбеһе Рәсәй граждандары булып китте һәм хәҙер иҡтисадығыҙ үҫешендә әүҙем ҡатнаша. Шуның өсөн Һеҙгә һәм республика Хөкүмәтенә оло рәхмәтемде белдерәм. Һеҙ граждандарыбыҙ өсөн уңайлы шарттар булдыраһығыҙ. Улар дәүләттәребеҙ араһында мөнәсәбәттәрҙе нығытыу өсөн үҙенә бер төрлө күпер булып хеҙмәт итә тип уйлайым.\nХәтерегеҙгә төшөрәбеҙ, Башҡортостандың Вьетнам менән иң ҙур тышҡы сауҙа әйләнеше күләме 2015 йылда өлгәшелде. Ул 15,1 миллион доллар тәшкил итте, өҫтәүенә был сумманың төп өлөшө экспортҡа тура килде.\nБашҡортостан биләмәһендә Вьетнам капиталы ҡатнашлығында ойошторолған һәм туризм, йәмәғәт туҡланыуы, аҙыҡ-түлек етештереү, сауҙа өлкәһендә мәшғүл биш предприятие эшләй.


12-се һылыуҡай билдәле булды » «Йәшлек» гәзите | Газета «Йәшлек»\nГазета "Йәшлек" » Яңылыҡтар таҫмаһы » 12-се һылыуҡай билдәле булды\n09.04.2019 12-се һылыуҡай билдәле булды\nТиҙҙән «Һылыуҡай-2019» республика матурлыҡ конкурсы үтәсәк. Унда әлегә 11 ҡыҙ ҡатнаша, 12-сеһе әлегә билдәле түгел ине.\n7 апрелдә 12-се бәйгесенең исем-шәрифе билдәле булды. Илебеҙҙең баш ҡалаһында «Мәскәү Һылыуҡайы-2019» конкурсының финалы уҙҙы.\nГран-приҙы Ырымбур өлкәһенән 20 йәшлек Зилиә Агишева яуланы. Ҡыҙ 2017 йылда «Һылыуҡай»ҙа ҡатнашып, икенсе урын алғайны. Асыҡ кастинг Башҡортостандан, Ырымбур һәм Силәбе өлкәләренән 18-25 йәшлек ҡатнашыусыларҙы йыйҙы.\nӘ 11 сибәркәй Өфөләге һайлап алыуҙа билдәләнде. Улар араһында Башҡортостандың ете районынан һәм өс ҡалаһынан вәкилдәр бар, баш ҡаланан бер ҡыҙ ҙа юҡ.\nӘле «Һылыуҡай-2019» конкурсына әҙерлек тулы кимәлдә бара. Ҡыҙҙар баш ҡала үҙәгендәге заманса отелдәрҙең береһенә урынлашҡан. Алдағы өс аҙнала һылыуҡайҙар гала-тамашаға әҙерләнәсәк. Әле улар стилистар, визажистар менән дәрестәргә йөрөй.\nТиҙҙән тамашасылар Башҡортостан юлдаш телевидениеһының иртәнге «Сәләм» тапшырыуында ҡыҙҙар менән таныша алыр. Республикалағы иң күркәм сараларҙың береһенең финалы 27 апрелдә «Башҡортостан» дәүләт концерт залында уҙасаҡ.


2007 йылда Башҡортостандың бюджет дефициты биш миллирд һу м самаһы тәшкил итәсәк. БР Хөкүмәтендә республиканың төп фи нанс документының проектын формалаштырыуҙы тикшереү барышында ошо һан яңғыраны.\n- Бюджеттың килем өлөшө 50,8 миллиард һум күләмендә планлаштырыла, сығым 55,8 миллиард һум тәшкил итәсәк. Дефицит, шулай итеп, биш миллиард һумға тигеҙ, был Рәсәйҙең Бюджет кодексында билдәләнгән 15 процентлыҡ максимумдан артмай, - тине БР Хөкүмәте Премьер - министры урынбаҫары, республиканың финанс министры Айрат Ғәскәров. - Шул уҡ ваҡытта республикала социаль - иҡтисади үҫеш вариантының пессимистик вариантына нигеҙләнеп, бюджетты төҙөүгә һаҡсыл ҡараш һаҡланыуын иҫәптә тоторға кәрәк.\nБР иҡтисади үҫеш һәм сәнәғәт министры урынбаҫары Марат Минәсов республиканың 2007 - 2009 йылдарға күҙалланған\nсоциаль - иҡтисади үҫеш күрһәткестәре тураһында һөйләне.\n- Иҡтисади үҫеш буйынса алда торған өс йыллыҡ осор быға тиклем булған осорҙан һиҙелерлек айырыла. Беҙҙең иҡтисад, тотош Рәсәй иҡтисады кеүек үк, быға тиклем булған үҫеш сығанаҡтары файҙаланған, йәғни күсмә фазала тора.\nИҡтисадтың пессимистик - "инерцион" - вариантына ярашлы, 2006 йылдағы тулайым төбәк продуктының үҫеш проценты 6,2 процентҡа тиклем түбәнәйәсәк ( 2005 йылда был һан 6,8 процен т тәшкил итте), артабан, 2007 - 2009 йылдарҙа ул 5,0, 5,1 һә м 5,2 процентҡа тиклем етәсәк. Федераль кимәлдә, ғәҙәттә, күҙаллауҙың икенсе, " уртаса оптимистик" вариантына таяныуҙарын билдәләргә кәрәк.\n2007 йылда Башҡортостандың барлыҡ кимәл бюджеттарының килеме 174 миллиард һум самаһы буласаҡ, тип күҙаллана. Килем структураһында һалымдар өҫтөнлөк итә - 90,9 процент, һалым\nһәм йыйымдарҙың 67 проценты федераль бюджет өлөшөнә тура ки лә. 33 проценты Башҡортостандың консолидацияланған бюджетына иҫәпләнәсәк. Күҙаллауҙар буйынса, республиканың консолидацияланған бюджетының абсолют һандарында килем 60, 795 миллиард һум, сығымдар - 65, 795 миллиард һум тәшкил\nБарлыҡ күҙаллауҙар ҙа киләһе йылда нефттең барреле 49 доллар, ә доллар курсы 27, 5 һум иҫәбенән сығып яһалды.


Барыһы ла халыҡ өсөн эшләнә | Министерство сельского хозяйства Республики Башкортостан\n» Барыһы ла халыҡ өсөн эшләнә\nБарыһы ла халыҡ өсөн эшләнә\nАуыл биләмәләре башлыҡтарының күсмә кәңәшмәһе был юлы Әбүләис ауыл советында башланды, уның эшендә район хакимиәте башлығы Дәмин Юланов, урынбаҫарҙары Тәлғәт Аҡбутин, Самат Йәрмөхәмәтов һәм башҡалар ҡатнашты.\nӘбүләис ауыл биләмәһе башлығы Хөрмәтулла Ҡотошов территорияла башҡарылған эш һөҙөмтәләрен барлап күрһәтеү ниәтендә экскурсия башланы. Былтыр Малиновкала сельсовет бинаһына ремонт үткән – йылылыҡ селтәре, тәҙрәләр, ҡыйыҡ, солан яңыртылған, обойҙар йәбештерелгән, аҡланған-буялған һәм башҡа эштәр ойошторолған.\nМалиновка ауыл мәҙәниәт йортонда район китапханалар селтәре Әлфиә Ҡорбанованың ҡорама эшләү буйынса оҫталыҡ дәресен әҙерләгәйне. Әлфиә Энгельс ҡыҙы ошо ошо учреждениела директор, мәҙәни эштәр ойоштороусыһы булып эшләп хаҡлы ялға сыҡҡан, ҡатын-ҡыҙҙар советының әүҙем ағзаһы, биш бала әсәһе. Шиғыр-таҡмаҡтар ҙа яҙа, ҡашмау-һаҡал кеүек башҡорт милли биҙәүестәрен эшләүҙә оҫтарған. Район китапханалар селтәре директоры Әминә Әбсәләмова, форсаттан файҙаланып, “Ейәнсура еренең алтын мираҫы” биш номинацияла үтәсәк бәйге шарттары менән таныштырҙы, уның эсенә өлгөлө хужалыҡ, оҫта һәм уның эше, тарихи һәм тәбиғәт һәйкәле булырлыҡ урындар, ял урындары, һуғыш ауазы темалары ингән.\nОшонда уҡ “Алъян-Күл” туристик ял базаһы хаҡында коммерция ойошмаһының вәкилдәре һөйләне. Ял итеүселәр Бабайтау, Әбейтау тауҙарына менеп, күлдән карп, һаҙан, бағры балыҡтарын тотоп йөрөй ала. Туристик картаға байтаҡ ҡына хозур тәбиғәт мөйөштәре эләккән- ҡаланыҡылар ҡыҙығырлыҡ.\nАртабан делегация Әбүләис сельсоветы үткән йыл ППМИ буйынса йыһазлагдырған спорт майҙансығына йүнәлде. Күпме ауыл биләмәһе бар, әммә бындағы спорт тренажерҙары һаны буйынса ла,сифаты буйынса ла барыһын да уҙған. Чебоксары ҡалаһынан ҡайтартҡандарынан тыш үҙҙәренең ҡул көсө менән турниктар, бәүелсәктәр, баҫҡыстар, үрмәләү арҡандары, йәнә бихисап уңайлыҡтар хәстәрләп ҡуйғандар. Барыһы ла бар! Ғаиләң, йә дуҫтарың менән кил дә, әйҙә, спорт менән саф һауала шөғөллән, кәүҙәңде тәртипкә килтер! Иң мөһиме - ксеһенән олоһона тиклем бында күңеленә хуш килгән шөғөл таба ала. Текә! Бер тигән!\nБөйөк Ватан һуғышы яугирҙәре яҡты иҫтәлегенә ҡуйылған обелиск ел-ямғырға бирешмәй, тирә-йүнгә йәм өҫтәп, ғорур ултыра.\nӘбүләис сельсоветының заман менән бер аҙымдан атлауын ауыл ситенә ҡуйылған “Мин (йөрәк һүрәте) Әбүләйес” арт-объекты тулыһынса раҫланы. Башҡорт орнаменты, ҡурай һүрәте менән ҡаймаланып ҡуйылыуы айырыуса стилле төҫ бирә.\nӘбүләис ауыл мәҙәниәт йортона 2014 йылда иң беренсе ППМИ аҡсаһына ремонт яһалған, бөгөн дә ял урыны бөхтәлек, йәм менән балҡый, дөрөҫ, яҡтыртыу лампалары көсһөҙөрәк, шулай ҙа бында бар әйбер хужа ҡулдары тәрбәиәләп тороуын һөйләй. Йәнә фойела бына тигән спорт тренажерына тап булдыҡ. Йәштәр үҙҙәре аҡса йыйылышып “груша” ла һатып алған икән. Әйткәндәй, был ауыл советында һатып алынған тренажерҙар хаҡы буйынса ҡиммәткә төшмәгән, ә бына сифаты буйынса Иҫәнғолдағы “Салауат” ФСК-һындағыларҙан ҡалышмай.\nӘбүләис ФАП-на ла инеп сыҡтыҡ.Фельдшер Гөлнара Марат ҡыҙы Мусина утыҙ йылдан ашыу бында халыҡтың сәләмәт һағында. Мең ике йөҙҙән ашыу кеше фәҡәт бында тәүге ярҙам ала. Бер йәшкәсә һигеҙ бала ла күҙәтеүҙә. Йыл да йөклө ҡатындар ҙа иҫәптә тора, тимәк, биләмәлә тәбиғи үҫеш бара, халыҡ арта. Ике йыл үлем хәлдәре бөтөнләй булмаған, булғандары асылда ҡартлыҡ буйынса.\nРайон “Шишмәләр” бәйгеһенә иһә әбүләистәр “Ҡара һыйыр” шишмәһен төҙөкләндергәйне. Тарихы бар- Ергәйешкә килен булып төшкән ҡатын, урындағы халыҡтың бер көтөү малдарын, шул иҫәптән уның ҡара һыйырын ҡыуып алып киткән ҡалмыҡтарға барымтаға барыуҙы ойоштора һәм тегеләрҙең башлығын атып үлтерә. Был урында ике шишмә бергә ҡушыла, береһе иртә яҙҙа барлыҡҡа килә лә, һуңғараҡ ҡорой, ахыры, уныһы бары ҡар һыуы иҫәбенә йәшәй. Шишмә башына метрлыҡ бетон торба тошоргәндәр. “Таҙарт мине, бәндм, изге һыуымды һаҡла”, “Кеше хеҙмәтен хөрмәт ит, сүп-сарыңды ҡалдырма” кеүегерәк тәрбиәүи плакаттар ҙа беркетелеп ҡуйылған. Балаларға бәүелсәк ҡулайлаштырылған.Утыҙ кешенән дә кәм булмаған кеше һыйған беседкала ауыл биләмәһе башлығы Хөрмәтулла Ҡотошов халыҡ никах туйҙарын, әрмегә оҙатыуҙы, юбилейҙарын, башҡа ғүмер байрамдарын иркенләп үткәрә алыр, ти.\n-Әбүләис халҡының барыһына ла айырмай ҙур рәхмәт, балалар, өлкәндәр ҙә килеп, өмәлә үҙ өлөшөн индерҙе.”Салауат” ЯСЙ-һы, крәҫтиән-фермер хужалығы башлығы, шәхси эшҡыуар Сергей Чекмарев техни яҡтан ныҡ ярҙамлашты, район юл-төҙөкләндереү идаралығы ҡом алып килеп йәйеп китте- уларға халыҡ рәхмәттәре яуҙы, -тип һөйләне ул.\nШишмә яңыртыуҙа трактор менән ярҙамлашҡан Вячеслав Хәбибуллинды ла барып күрҙек. Егет 2016 йылда “Салауат” ЯСЙ-һы эшмәкәрлеген башлаған. Туғыҙ миллион һумлыҡ комбайн алыуына ҡарағанда ла, эштәренең яҡшы барыуын төҫмөрләп була. Ике меңләп гектар еренә төрлө культуралар сәсеп, үҫтереү менән шөғөлләнә, мал тотмай. Баҫыуҙары Үтәғол ауыл советы территорияһында урынлашҡан.Халыҡтың пай ере өсөн ун берешәр тоҡ иген, бишәр литр көнбағыш майы өләшкән, был башҡа ауыл советтарындағы иҫәпләшеүгә ҡарағанда бик һәйбәт хаҡ -башҡа аграрийҙарға уйланырға урын бар. Халыҡты ризалата белә, тимәк, ҡулынан килә. Бынан тыш Вячеслав Хәбибуллин урындағы балалар баҡсаларына һәм башҡа приздарға мохтаждарға даими бағыусы ярҙамы күрһәтеүе менән дан ҡаҙанған, афарин. Мосолманда зәкәт биреү тигән йоланы үтәй егет, алған табышының ундан бер өлөшөн мәрхәмәтлеккә бирә, шуға ла эштәре уң бара. Беҙ барғанда 460 гектар баҫыуға химик утай тамамлап тора ине “Салауат” ЯСЙ-һы.\nКүсмә кәңәшмә экскурсияһын алып барыу артабан Үтәғол ауыл биләмәһе башлығы Сабит Фазлыевҡа тапшырылды. Сәфәр Иҙәш ауыл мәҙәниәт йортонда дауам итте. Бында элегерәк ремонт үткән үтеүен, әммә подрядсыларҙың эше ҡәнәғәтһеҙлек кенә тыуҙырған – йәм юҡ, бигерәк тә клубҡа ингән ер ҡотһоҙ, матурлыҡ юҡ.”Ғәмәлдәге эштәр” программаһы буйынса ла төҙөкләндереү эштәре үткән. Әйткәндәй, клуб, унан да бигерәк бер ҡыйыҡ аҫтында урынлашҡан китапхана ҡара һыуыҡ тип тормай (ете төрлө гәзит-журнал килә) бында халыҡ һуҡмаҡҡа туҙан ҡундырмай йыш йөрөй- концерттарҙы көтөп яраталар, ихлас алҡышлай беләләр, 170 урынлыҡ зал тулы була. 2017 йылда Луиза һәм Ғәлим Ҡунаҡбаевтар тырышлығы менән “Иң яҡшы учреждение” исеме лә алған мәҙәниәт йорто, бүләккә аппаратура бирелгән. Йылылыҡ етмәй, өҫтәмә суйын батареялар кәрәктер, йылылыҡ селтәрен яңыртыу ҙа, ҡыйыҡты рәтләү ҙә, тәҙрәләр ҡуйыу ҙа хәлде бик үҙгәртмәне, башҡа яҡтан мохтажлыҡ кисермәйбеҙ, тине клуб хеҙмәткәрҙәре.\nИҙәш мәктәбенең баҡса майҙансығында булдыҡ. Ун бер йыллыҡ мәктәптә йөҙгә яҡын уҡыусы уҡый, бер ҡыйыҡ аҫтында урынлашҡан балалар баҡсаһына ҡырҡ бишләп бала йөрөй. Ике ҡатлы мәктәптең спорт залы ҙур, яҡты.


Гәзиттең номеры: 53-54 » Гәзиттең номеры: 53-54 » Яйыҡ гәзите | Газета Яик\nЯйыҡ гәзите » Гәзиттең номеры: 53-54\nҠабул итеүгә яҙылығыҙ12.05.2014\nҮҙәк ҡала дауаханаһынан хәбәр итеүҙәренсә, поликлиникала терапевҡа, педиатрға, стоматологҡа (ололар өсөн), гинекологҡа, дөйөм практика табибына (ғаилә табибы) беренсел ҡабул итеүгә яҙылырға мөмкин. Бының өсөн поликлиниканың регистратураһына шәхси мөрәжәғәт итергә йәки 8 (34791) 3-65-01 телефоны буйынса шылтыратырға була. Кеҫә телефондарынан МТС, Билайн, Мегафон өсөн бушлай номер - 09383, ЛПУ коды - 210. Поликлиникала урынлаштырылған инфомат та һеҙгә ярҙам итә ала. Республика интернет-порталынан табипҡа яҙылыу: https://rb.k-vrachu.ru/kiosk/82/; дәүләт һәм муниципаль хеҙмәттәрҙең федераль порталы: http://www.gosuslugi.ru.\nКүмәкләгән – яу ҡайтарған12.05.2014\nАуылдарҙы сағыштырып ҡараһаң, улар бер-береһенә оҡшаған. Тик кешеләр төрлөсә булған кеүек, һәр ауылдың үҙенә генә хас айырмалыҡтары, характеры бар.\nБыл үҙенсәлектәр унда йәшәгән кешеләрҙең холҡона бәйлелер. Татыу, берҙәм халыҡ көн күргән ауыл да күркәм. Һуңғы йылдарҙа илдә барған иҡтисади, социаль һәм сәйәси реформалар ауылдарҙағы күпселек кешеләрҙең баҙар шарттарына яраҡлаша алмауын күрһәтте. Эшһеҙлек иң киҫкен проблемаларҙың береһенә әйләнде. Әхлаҡ нормалары юғала барыу, эскеселек, наркомания, енәйәтселек - былар барыһы ла бөтөн организмды хәтерләткән ултыраҡтың «ауырыу симптомдары». Кешеләрҙең эшкә, аралашыуға, уҡыуға, мәҙәниәткә, спортҡа ихтыяждарын ҡәнәғәтләндерергә шарттар юҡ икән, үрҙә телгә алынған «сир» аҙа ғына барасаҡ…\nОшо һүҙҙәрҙе ауылыбыҙҙа иҫән ҡалған берҙән-бер Бөйөк Ватан һуғышы ветераны Һибәтулла Ғиниәтуллинға бағышлағым килә.\nҺибәтулла Һидәй улы 1924 йылдың 18 авгусында донъяға килә, Ҡобағош мәктәбендә башланғыс белем ала. Бәләкәйҙән эш һөйөп үҫкән малай һуғышҡа тиклем колхозда ат ҡараусы булып эшләй. 1942 йылдың авгусында Совет Армияһы сафына саҡырыла. Әлкә уҡсылар полкында өлкән сержант званиеһын ала һәм өсөнсө Белоруссия фронтына эләгә. Каменск-Подольск ҡалаһы өсөн фашист көстәре менән ҡыҙыу алыш ваҡытында Һибәтулла Һидәй улы ауыр контузия ала. Аҙаҡ Чернигов ҡалаһында 3 айға шоферҙар әҙерләү курсына ебәрелә. Унан һуң 2-се Украина фронтында дошмандарға ҡаршы көрәшен дауам итә.\nҠолош ауылының тарихын, халыҡтың үткәнен белеү, музейға материал туплау ниәте менән ололарға барып, һорап, яҙып алып сыҡтым. Башлап Миңһылыу апайға керҙем. Ул миңә әсәһе Миңзифаның еңел булмаған тормошо хаҡында һөйләне. Уның һөйләгәндәрен тыңлап ултырыуы миңә лә бик ауыр ине.\n- Атайым Махиян менән әсәйем Миңзифаның ғаиләһе бик ҙур булды. Атайым, өйҙә әсәйемә балалар аҙыраҡ ҡалһын өсөн, өлкән Фәйзрахман ағайымды үҙе менән Тирлән яғына, Мисәлегә күрен ҡырҡырға алып киткән. Унда эшләгән өсөн көнөнә ике йөҙ грамм икмәк биргәндәр. Атайым алған икмәген йыйып барған. Үҙе улы менән кешегә утын ярып, тамаҡ туйҙырғандар. Әсәйем бер улын эйәртеп, икмәкте алырға барған. Алып ҡайтып килгәндәрендә алты урыҫ малайы туҡмап, икмәкте иҙгеләп бөтөргәндәр.\nЕңеү көнөн яҡынлаштырыуға Ишмәкәй ауылы уҙамандары - беҙҙең атайыбыҙ Фәтхетдин Фазлетдин улы Фазлетдинов, уның ағалары Ямалетдин һәм Фәсхетдин, Ҡустыһы Тажетдин үҙ өлөштәрен индерҙе. Ауылыбыҙҙан фронтҡа киткән яугирҙарҙың өстән бер өлөшө генә кире ҡайта алды. Ҡайһылары ауырыу, ҡайһылары ғәрип көйөнсә. Быйыл ауылда бер генә лә һуғыш ветераны 9 Май байрамын ҡаршыламай. Ләкин улар хәтерҙәребеҙгә мәңгелеккә уйылған, барыһына ла дан !\nАтайыбыҙ 1908 йылғы. Граждандар һуғышы арҡаһында йәшләй атайҙан ҡалып, ауыр шарттарҙа үҫәләр. 1942 йылдың баштарында атайыбыҙ һуғышҡа алына. Ошо йылдың 12 авгусында Волоколамск ҡалаһы янында ҡаты яралана. Госпиталдәрҙә бер аҙ дауаланғас, 1944 йылдың апрелендә өйгә ҡайтып йығыла. Медицина хеҙмәткәрҙәре килтерә, үҙе атлай алмай - бер аяғы бот төбөнән юҡ, икенсеһе лә ҡат-ҡат һыныуҙарҙан деформацияланған… 1-се төркөм инвалиды тип таныла.\nБыйыл Бөйөк Ватан һуғышының тамамланыуына 69 йыл. Был һуғыш илебеҙ өсөн иң ауыр һынауҙарҙың береһе булды. Немец илбаҫарҙарын тар-мар итеүҙә бөтә Рәсәй халҡы ҡатнашты. Был дәһшәтле алышта туғандарын, аталарын, ағай-энеләрен юғалтмаған ғаилә һирәктер.\nӨлкән ағайым Зариф Закиров 1940 йылда хеҙмәткә алынып, Кенигсберг (Калининград) ҡалаһында хеҙмәт итеп, һуғыштың тәүге көндәренән үк хәбәрһеҙ юғала. Ә икенсе ағайым Фәтих Шакиров разведка командиры булып хеҙмәт итә, Днепр аша сыҡҡанда батырҙарса һәләк була.\nРайоныбыҙҙың бәләкәй генә Ғәлиәхмәр ауылынан 47 ир-ат яуға китә, уларҙың ун өсөнә генә кире әйләнеп ҡайтырға яҙа. Ҡайтҡандарының күбеһе һуғыш яраларынан интегеп йәшәне. Ләкин уларҙың лайыҡлы донъя көтөүгә, эшләүгә ихтыярҙары көслө булды. Тере ҡайтҡан ун өс яугирҙың күптәре менән миңә аралашырға, фекер алышырға тура килде.\nҺуғыш яланында ятып ҡалған атай-ағайҙар халыҡ хәтерендә мәңге һаҡланасаҡ. Фекерҙәшем Ғәлиәхмәр ауылы егете Айрат Хатипов һөйләгәндәренән: «Атайым Фитрат, Фәтих Лоҡманов менән колхоз ойоштороуҙа бик әүҙем ҡатнашҡан.\nРеспубликала беренсе тапҡыр хәрби-ҡулланма спорт төрҙәре буйынса спартакиада үтте.\n1995, 1996 йылдарҙа тыуған һәм быйыл яҙғы призывта әрмегә саҡырыласаҡ егеттәр ҡатнаша: пневматик мылтыҡтан атыу, тиҙлеккә противогаз кейеү, турникта тартылыу, Калашников автоматын һүтеү-йыйыу, 16 килограмлыҡ гер күтәреү, хәрби хеҙмәт нигеҙҙәрен белеү.\nБыл төр ярыштар тәүҙә бөтә райондарҙа ла ойошторолһа, финалға сыҡҡан 11 команда 5 майҙа көс һынашты.\nОктябрьск ҡалаһы егеттәре еңде, учалылар икенсе урында - бик тә лайыҡлы ҡаҙаныш. Өсөнсө урында - Ауырғазы һәм афури райондары призывниктары.\nУчалыны Ришат Әхмәҙиев, Айнур Мөрсәлимов, Руслан Исхужин, Салауат Ишмөхәмәтов һәмҡ Илмир Хәнәфиндар вәкилләне. Ихлас күңелдән ҡотлайбыҙ, егеттәр яҡшы старт алды, хәрби хеҙмәттәре лә ошолай уңышлы үтһен тип теләйбеҙ.\nБыйыл илебеҙ Еңеүҙең 69 йыллығын билдәләне. Ғүмерҙәрен аямай, тыныс тормош теләп яуға ташланған ветерандарыбыҙға был көн айырыуса иҫтәлекле һәм ҡәҙерле булғандыр. Үкенескә күрә, уларҙың сафы йылдан-йыл һирәгәйә.\nБөгөн ҡала-районыбыҙҙа 64 һуғыш ветераны йәшәй. Һәр береһенең тормош юлы үҙе бер китапҡа торошло. Учалы ауылында тыуып-үҫеп, әлеге ваҡытта ҡалала көн күргән 87 йәшлек Әхмәт Вәлиев та бынан ете тиҫтәгә яҡын йыл элек «һуғыш» тигән афәттең илебеҙгә ҡарсығалай ябырылғанын яҡшы хәтерләй.\nӘхмәт Хажи улы бәләкәйҙән тормоштоң әсеһен-сөсөһөн татып үҫә. Атаһы менән әсәһе вафат булғас, 13 йәшлек үҫмерҙе апаһы менән еҙнәһе үҙҙәренә тәрбиәгә ала. Халыҡтың аслы-туҡлы көн күргән мәле. Ашарға ризыҡ, кейергә кейем юҡ. Ошо арҡала мәктәпкә йөрөргә лә форсат теймәй, көс-хәл менән 5 класты тамамлай.\nБөйөк Ватан һуғышында илебеҙҙе, еребеҙҙе яҡлап көрәшкән яугирҙар батырлығы баһалап бөткөһөҙ ҡиммәт. Ҡорал күтәрергә яраҡлы бар ир заты фронтҡа киткәндә, йорт именлеген һаҡлап ҡалған тылдағыларҙың хеҙмәте лә бөйөк.\nОшондай, әҙип теле менән әйткәндә, «погонһыҙ һалдаттар» иҫәбенә мәҡәлә геройыбыҙ Минсара Шакирова ла инә.\nМинсара Хәжиәхмәт ҡыҙы 1926 йылда Учалы ауылында, ғаиләлә тәүге бала булып донъяға килә. Тормоштары еңелдән булмаһа ла ата-әсәле, күңелдәре көр балалар юҡлыҡты тоймай. Әммә, бәлә ағас башынан йөрөмәй шул, 35 йәшендә биш балаһын етем ҡалдырып, әсәләре яҡты донъя менән хушлаша. Минсара әбейгә ул ваҡытта ун йәш булһа, иң кесе туғаны бары тик ике айлыҡ булып ҡала.\n- Шәкәр ҙә юҡ исмаһам, имеп ятһын тип туғаныма арыш икмәген сәйнәп марляға һалып ҡаптырабыҙ. Мин алтынсы класта уҡып йөрөйөм. Уҡыуҙан һуң колхозға эшкә барам, аш утарға, бесән йыйырға йөрөйбөҙ. Унда ҡалаҡлап ҡына бирелгән он туғандарға етмәй. Бишектә ятҡан Мәүлиҙә үлеп киткәс, мин уҡыуымды ташлап, торф эшенә барырға булдым. 13 йәш, бәләкәйерәкһең әле тип алмаҫҡа итәләр. Кире ҡайтып, йәшемде бер йылға күбәйтеп яҙҙырып килтерҙем, шулай хеҙмәт юлымды башланым, - тип иҫләй ул.


Боронғо бинаға яңы һулыш\nЙылайыр районы үҙәгендә боронғо сауҙагәр йорто төҙөкләндерелеп йәштәр өсөн күңел асыу үҙәге асылды.\nҠурсаҡтар кәйефте күтәрә, төрлө сирҙәрҙән һәм уңышһыҙлыҡтан аялай, йортҡа ҡот килтерә\nМәләүез ҡалаһында йәшәүсе ҡул эштәре оҫтаһы Вәсилә Әхмәтова тап шундай фекерҙә.\nҒаилә менән бергә!\nӨфөлә Ватанды һаҡлаусылар көнөн ғаилә менән бергә үткәреү матур йолаға әүерелеп бара. Ғаилә байрамы спорт ярыштары менән үрелеп барҙы.\nБөгөн Өфөнөң «Еңеү паркы»нда патриотик йырҙар яңғыраны\nТантаналы митингҡа йыйылыусылар Бөйөк Ватан һуғышы ҡаһармандары Миңлеғәле Шайморатов менән Александр Матросовтың батырлығын иҫкә алды. Сарала мәктәп уҡыусылары, хәрби-патриотик клуб ағзалары, шулай уҡ Башҡорт кавалерия дивизияһы һалдаттарының ейән-ейәнсәрҙәре ҡатнашты.\nРәми Ғарипов тәржемәһендәге Ғүмәр Хәйәм робағилары факсимиль баҫмала нәшер ителде\nКитап З. Биишева ис. Башҡортостан дәүләт “Китап” нәшриәтендә баҫтырылды.\n“Төнъяҡ Амурҙары” менән Табын ырыуының төбәк ойошмаһы башҡорт яугирҙәрен иҫкә алыу флешмобын үткәрҙе\n23 февралдә бөтөн ил халҡы Ватанды һаҡлаусылар көнөн билдәләй. Тап ошо көндө 75 йыл әүәл башҡорт халҡының ҡаһарман улдары – 112-се Башҡорт атлылар дивизияһының легендар командиры Миңлеғәле Шайморатов менән рядовой һалдат Александр Матросов – Шакирйән Мөхәмәтйәнов батырҙарса һәләк булған.\nӨфөлә “Урал батыр” байрамы үтте\n21 февраль, М. Аҡмулла ис. Башҡорт дәүләт педагогия университетының концерт залында, туған телдәр байрамына арналған “Урал батыр” байрамы үтте.\n«Башҡортостан - тыуған илем»\nМәскәүҙә «Аҡ тирмә» башҡорт мәҙәни үҙәгенең концерты үтте. Мәҙәни сараға баш ҡаланың яҡташтар клубы ағзаларынан тыш, Германияла, Японияла, Санкт-Петербургта йәшәүселәр һәм шулай уҡ Төркиәнән, Ирандан, Ҡалмыҡстандан ҡунаҡтар килде.\nЯҙҙың тәүге көнөндә Өфөлә Салауат башҡорт дәүләт драма театры гастролдәре башлана\nБыйыл 85 йыллығын билдәләгән театр коллективы баш ҡалаға өс спектакль алып килә.\n50 йыл ғүмерен башҡорт театр һәм кино сәнғәтенә арнаған йондоҙ\nСтәрлетамаҡ дәүләт театр-концерт берләшмәһендә Башҡортостандың халыҡ артисы Ниса Бакированың ижад кисәһе үтте. Тамашасыға ул тиҫтәләрсә ролдәре аша яҡшы таныш. Бигерәк тә Флорид Бүләктовтың «Мәскәү-васютки» спектакле халыҡ хәтерендә.\nТуған телдәр байрамы 1999 йылдың ноябрендә ЮНЕСКО тарафынан раҫланды һәм йыл һайын билдәләнеп тора. Был көндө бөтә донъяла лекция, конференция, семинар, концерттар уҙғарыла.


V Бөтә донъя башҡорттары ҡоролтайы – июндә\n27 Февраль 2019, 14:28\n2019 йылдың июнендә Өфөлә V Бөтә донъя башҡорттары ҡоролтайы уҙа. Башҡортостан Башлығы вазифаһын ваҡытлыса башҡарыусы Радий Хәбиров тейешле Указға ҡул ҡуйҙы, тип хәбәр иттелер «Башинформ» мәғлүмәт агентлығында.\nДокумент милләт-ара тыныслыҡты һәм татыулыҡты нығытыуға, башҡорт халҡының рухи мәҙәниәтен һаҡлауға һәм үҫтереүгә булышлыҡ итеү, республиканан ситтә йәшәгән милләттәштәребеҙгә ярҙам күрһәтеү маҡсатында ҡул ҡуйылды. Йыйынды ойоштороу башланғысы менән Бөтә донъя башҡорттары ҡоролтайының башҡарма комитеты сығыш яһаны.\nУказ менән конгресҡа әҙерләнеү һәм уны уҙғарыу буйынса ойоштороу комитеты составы раҫланды. Ойоштороу комитетына Бөтә донъя башҡорттары ҡоролтайының башҡарма комитеты һәм «Башҡортостан Республикаһы халыҡтары ассамблеяһы» төбәк йәмәғәт ойошмаһы менән бергә 2019 йылдың 1 апреленә тиклем Рәсәй Федерацияһы субъекттарында саралар үткәреүҙе иҫәпкә алып, ошо ваҡиғаға әҙерлек планын төҙөү һәм раҫлау бурысы йөкмәтелде.\nРеспублика Хөкүмәтенә Указды тормошҡа ашырыу менән бәйле сығымдарҙы финанслауҙы тәьмин итеү бурысы ҡуйылды, тип хәбәр иттеләр Башҡортостан Башлығының матбуғат хеҙмәтендә.